text:
Wikipedia:Kon pa traha artikulo
Buska promé ku bo skibi. Kisas un artíkulo ya eksistí ku nòmber similar ("oxigeno" den lugá di "oksígeno" òf "watapana" den lugá di "dividivi").
Nos lenga ta poderoso i dushi. Skibi ku kurashi. Por fabor no traha un artíkulo mikroskopio (di un frase). Generalmente tal artíkulo ta inútil. Poko bes otro hende lo ekspandé un artíkulo ku tin solamente un frase.
Wikipedia ta un ensiklopedia kolaborativo. Tur hende por kambia bo artíkulo.
E proseso pa traha un artíkulo nobo aki hasi meskos ku den otro Wikipedia. Bo por haña instrukshon ku mas detaya den Wikipedia na hulandes óf Wikipedia na spaño. Ata un resúmen na ingles:
When you decide to create a new article, invent a title for it, for example Botania. Go the buska section in the left-hand part of this page. Type your title in the box and click the Go button. You will see a message like this: There is no page titled "Botania". You can create this page. Click on create this page. Begin writing your article. Three important options are at the bottom of the editing page: show preview ... save page ... and kanselá.
Tambe lesa "Kon mi por editá un artíkulo?"
Papiamentu òf papiamento? Ambos. Tin un idioma i dos sistema di skibimentu: Papiamento di Aruba i Papiamentu di Kòrsou i Boneiru. Den Wikipedia nos mester kooperá! Si bo traha un artíkulo nobo, usa bo mes un ortografia. Por fabor no kambia e ortografia di teksto eksistente.
Ban traha uni pa logra den futuro un solo ortografia pa nos idioma. Mester meskla e ortografia fonologiko cu e ortografia etimologiko. Asina lo nase un ortografia yama ortografia kombina.


c: text/html

text:
KRALENDIJK – E lider di e partido di oposishon boneriano Partido Demokrátiko Boneriano (PDB) Clark Abraham no ta komprondé pakiko sekretario di estado Raymond Knops di Relashonnan den Reino sinku luna promé ku elekshonnan lokal ke laga firma un akuerdo di gobernashon den purá.
‘Algu asina drástiko’djis promé ku elekshonnan insular di 20 di mart 2019 na Boneiru, Abraham ta bisa ku ta masha malu. “Bo mester ofresé un komunidat su propio abilidat di limpia su mes i e chèns pa skohe su lidernan demokrátikamente.”
Knops for di kuminsamentu di e aña aki a biaha pa Boneiru regularmente. El a eksihí un plan di Kolegio Ehekutivo, ku medida a base di integridat i bon maneho finansiero. Pero na yüli Knops a yama e plannan ku Kolegio Ehekutivo a entrega serka dje ‘desapuntante’. Knops ta na Boneiru djárason pa laga firma un akuerdo di gobernashon bálido te ku 2022.
A rechasá e moshon
Un amienda di Abraham no a yuda kontra di esaki. Ku kuater voto pro i sinku kontra a rechasá e posibilidat pa e gobièrnu lokal resientemente elegí haña espasio pa un posibel adaptashon di e akuerdo di gobernashon.
Un moshon ku Abraham su partido PDB a entregá, pa firma e akuerdo di gobernashon te despues di e elekshonnan, tampoko no a haña mayoria, ku un voto pro i ocho kontra.
‘Ku esaki delantá ta limitá e derecho demokrátiko di pueblo’
Durante i e votamentu tokante di e akuerdo di gobernashon den e reunion di konseho insular di djamars pa djárason Abraham a bai. E ta haña ku ku esaki delantá ta limitá e bos i derecho demokrátiko di pueblo. Di un gobièrnu aktual i aworó serka un gobièrnu lokal ku mester elegí ainda.
Segun Abraham ya a ‘sera hopi akuerdo i palabrashon kaba’: “esakinan por sigui sin akuerdo di gobernashon.”
‘Nos ta rekonosé e problemanan’
Abrahams ta kulpa su mes: “si, nos ta rekonosé ku e Kolegio Ehekutivo ta masha inkapas den maneho di nos finansanan. Nos ta rekonosé tambe ku e Kolegio Ehekutivo aktual ta masha inkonfiabel den su palabrashonnan. No solamente kontra Den Haag, pero kontra tur hende aki lokalmente. Pero e isla ta kla pa un outopurifikshon. E nesesidat ei t’ei

robotstxt: allowed

filter: keep


text:
WILLEMSTAD – “Nos terasa i nos restorant a sera. Nos tin solamente take out. Asina en todo kaso nos por tene poko trahadó na trabou”, Thijs de Bruin, ko-doño di e popular Café De Buren na Wilhelminaplein ta bisa.
De Buren ta un di e lugánan di hóreka ku pa motibu di e medidanan di gobièrnu di Kòrsou kontra plamamentu di e viro corona a hañ’e ta sera e parti di restorant. “Kon largu nos por keda asina sin yudansa di gobièrnu no ta kla pa nos,”
E efektonan di e medidanan ta riparabel kaba. Corinda de Mooij por konta di esaki. E ta traha komo instruktor di sambuyamentu na Scuba Lodge. No ta sigur si lo prolongá si kòntrakt. “No ta masha kla. Mi tin un kòntrakt te 11 di aprel i despues probablemente nan no por prolongá.”
Pasobra sin trabou ke men sin entrada, e ta trata di bai Hulanda bèk, pero esaki no por pasobra e ta siudadano di Kòrsou. Pasobra a sera fronteranan pa habitantenan di Kòrsou, e no tin otro eskoho ku warda e krísis na e isla, sin trabou, entrada i sin bista riba un trabou nobo.
Handelskade kaminda normalmente tin hopi turista, ta kasi morto. Restorantnan a sera, djis un solo lugá manera De Buren ta habrí pa take out. Mayoria di doño di pakus pa prekoushon pa seguridat di kliente i trahadó tambe a sera nan lugá.
“Ainda nos no por midi e efekto”, Carine Ghazzi, direktor di e asosiashon di negoshante Downtown Mangement Organization (MO) na Punda ta konta. Pero ku esaki lo tin impakto grandi riba e negoshantenan lokal si ta kla, segun e.
“E konsekuensha di mas doloroso lo ta e efekto di e pèrdida di e trabounan. Pa motibu di e insiguridat di e durashon di e situashon aki, ta masha difísil pa bisa algu tokante di esaki”, segun Ghazzi.
E empresarionan ta kontentu ku e inisiativanan ku e bankonan a instalá rápidamente pa kita e doló di e empresarionan. E siman aki diferente banko, entre nan Maduro & Curiel’s Bank (MCB), Orco Bank i Banco di Caribe a laga sa ku nan ta duna nan klientenan e posibilidat di posponé e pagonan di nan fiansanan personal i hipoteknan pa un máksimo di tres luna.
Pa hende ku un kas di hür ku pa motibu di e krísis no por paga e hür mas, doño na MCB Michael de Sola a indiká ku e hendenan aki por entregá un petishon pa debe èkstra. Di e manera aki MCB ta trata di yuda su klientenan.
Gobièrnu a indiká ku djaluna awó nan lo presentá un pakete pa stimulá ekonomia i pa suavisá e medidanan kontra corona.


text:
KRALENDIJK – Fiskal Leomar Angela a pidi dies luna kastigu di sèl preliminar ku un temporada di prueba di tres aña i tambe 240 ora di servisio pa Burney El Hage i Ginia El Hage-Cicilia den tratamentu di e kaso Zambezi.
Den un rekisitorio ku a dura sigur dos ora Angela a argumentá e motibunan pakiko e pareha ta dilanti wes. Esaki ta relatá na finansamentu di konstrukshon di nan kas. Ta kulpa e pareha El Hage di falsifikashon di dokumento i tambe di labamentu di plaka relata na froude di hipotek.
Falsifikashon
“Nan no tabatin plaka i nan tabatin debe grandi”, segun Angela. Segun fiskal e parehá a estafá ku e oferta di konstrukshon i a falsifiká esaki. Tambe tin falsifikashon riba e dokumento di pidi fiansa i a adelantá shen mil florin antiano riba papel pa haña mas hipotek.
Angela: “A pidi e kontratista eksplisitamente pa inkluí e suma aki den e presupuesto di e konstrukshon. Nos no por bagatelisá i laga nan hasi ku nos manera kapitan a hasi ku bosman. E motibu ta den e parti di korupshon.” E kehonan di korupshon atministrativo no ta den e kontenido mas di e trato di e kaso Zambezi. Lo no pèrsiguí nan mas p’esaki.
Kompliká
Na fin di su rekisitorio Angela a argumentá ku e tamaño di e investigashon pa pèrsiguí e pareha El Hage i Ramoncito Booi tabata masha grandi i kompliká pa motibu di e echonan di korupshon. Ta p’esei a dura largu asina, segun Angela. “No ta un èksküs sino un realidat. No ta solamente falta di Ministerio Públiko (OM), pero tambe di e eskohonan ku defensá a hasi.” E ta indiká ku ta marga ku a keda solamente algun echo ku a sobra di e investigashon ménos e korupshon.
Defensa (abogadonan Knoops) a indiká ku nan tin mester di sigur tres ora pa e defensa. Wes Irma Lips a suspendé e kaso kontra e pareha El Hage te djárason. Si e kaso kontra Ramonsito Booi mañan kaba mas trempan, Knoops por tene su defensa di e pareha El Hage mas promé.
Kontratempu.
Awe meinta e kaso den korte a kuminsá ku kontratempu pa OM. Wes Irma Lips a rechasá e petishon di OM pa introdusí tres prosès verbal komo prueba durante di e trato. Abogado Geert-Jan Knoops a protestá i presentá hurisprudensia. “Ta un momento hopi malu pa trese un dokumento djis promé ku e tratamentu di kontenido”, segun Knoops. “Awor nos no a haña chèns pa konfrontá e dos direktornan ei ku na deklarashonnan.”
Wes Lips a disidí a base di hurisprudensia i planeamentu ku e ta ninga e pruebanan nobo. “E planeamentu t’ei kaba. A skucha e testigunan. E prome prosès verbal ta disponibel basta tempu kaba, pero OM a lubidá di bini kuné. Tabatin sufisiente tempu pa esaki. Den e stadio aki mi ta konsiderá esaki kontra di e prinsipio di òrden di proseso drechi.
Outor: Belkis Osepa


text:
WILLEMSTAD – E Concentrated Animal Feeding Operation (Cafo) ku bestia kolombiano no ta bai e área den interior Dam Pretu na Bándariba. Segun e lider di e proyekto Arthus Parris e área aki no ta adekuá pa gòrda mil baka i tres mil karné i kabritu.
E bendementu di bestia Curafresh Meat BV ta preferá plantashi Patrick, na altura di Barber, pegá ku kosta. Cafo mester bai pegá ku laman, Parris ta bisa na nòmber di Curafresh Meat BV. “Nos mester di e awa di laman pa e bakanan.”
Banda di un tanki di awa di bebe ta bini un instalashon pa purifiká awa kímikamente kontaminá, esun promé di Kòrsou, asina e lider di e proyekto ta splika. Nos ke tur awa ku a usa kaba na Kòrsou pa usa di nobo den kultivashon di kuminda pa bestia.
E proyekto Curafresh Meat ta den koperashon ku gobièrnu i ta wanta riba e pensamentu ku por usa mèst di baka pa produkshon di gas biológiko.
‘Añanan di preparashon’
Segun Wendel Alberto ku ántes tabatá kria baka na Bándabou, tin hopi problema ku e proyekto aki. “E hendenan di Curafresh Meat a bini serka mi ku pregunta. Mi a splika kiko mester pa kubri e riesgonan pa salubridat públiko i medio ambiente. Esaki ta tuma añanan di preparashon i ta kosta masha hopi plaka.”
E invershonistanan kolombiano tin seis mion disponibel pa harma e plantashi. E bùdjèt aki mester kubri stal, depósito, kaminda di warda kuminda di bestia, instalashon di desalinashon i distribushon di awa di laman, un fábrika pa limpia e awa shushi, mashin pa prosesá e mèst pa e bira gas biológiko i un fòrnu pa kima e kadavernan di bestia ku enfermedat.
“Seis mion?” Alberto ta bisa. “Esei no ta sufisiente di niun manera. Baka ta kosta hopi plaka. I suèldo di labor ta haltu na Kòrsou. Esaki ta bira un empresa karu.”
Mèst
Parris ta indiká ku mas tantu posibel lo hasi uso di naturalesa. “Ta krea lugá ku sombra pa medio di plantamentu di palu.” Alberto ta premirá ku e orina i mèst di e bakanan ta trese problema. Un baka ta produsí 30 liter di mèst pa dia. Den un luna Cafo ta generá 900 mil liter di mèst.
E bakanan mester di 150 mil liter di awa di bebe tur dia. “Kiko ta pasa ku tur e salu ku a saka for di awa di laman? “, Alberto ta puntra. “Bo no por basha esaki riba tera ni den laman sino tur kos ku tin ei ta muri.”
Parris ta bisa ku pa tur problema tin un solushon. E distansha di e plantashi Patrick te na e abatuar na Parera e no ta haña inkombeniente. “Na Colombia e bakanan ta biaha seis dia, aki nan ta yega abatuar den mei ora.” Un parti di e karnénan i kabritunan lo por bai e abatuar na Barber. “E proyekto aki ta bai trese hopi empleo”, Parris ta finalisá.
Curafresh Meat ta kla pa kuminsá na ougùstùs ku e ekipamentu di e tereno i e konstrukshon di e stalnan. Parris ta ferwagt ku sinku luna despues ku pone e promé pieda e kompania por trese e bestianan Kòrsou.


text:
MUCHA 8 – 12
Di acuerdo cu Articulo 1 di e Convenio di Derecho di Mucha, bo ta un mucha si bo no tin 18 aña ainda. Den habla di tur dia, hende ta papia di mucha te na e edad di 12 pa 14 aña y e grupo nucleo di Telefon pa Hubentud ta di 8 pa 24 aña.
Esaki ta nifica cu tur dia tanto mucha y hoben ta busca yudansa cerca Telefon pa Hubentud. Y di tur e contactonan cu
Telefon pa Hubentud, 33.7% ta mucha.
Den e seccion aki lo bo haya informacion dirigi riba e mucha te cu 12 aña.
Chat Anonimo
Bo privacidad y anonimidad ta sigura ora bo usa nos app
Den Un Click Bo Por Yama 131
Get in touch cu nos rapido
cu un solo click
Email Anonimo
Si e chat no ta disponibel, bo por manda nos un email anonimo
Personalisa Bo Avatar
Traha bo mesun Avatar pa match bo personalidad y estilo
Mustra Humor cu un Emoji
Demostra con bo ta sinti uzando un di e emojisnan disponibel
Disponibel Tur Dia 2pm - 6pm
E chat via nos app ta disponibel tur dia na e orario stipula ariba
Contacta Nos
Manda nos un mensahe
Pa mas informacion over di tajernan of informacion bo por jama Telefoon pa Hubentud durante orarionan di oficina
Oranjestad, Aruba


text:
alrededor di 7:31 central di polis ta wordo notifica di un atraco riba U Win Lottery situa na Koningstraat.
Na jegada di e prome patruya di polis por a bin compronde di e señora den e lugar di bende loteria cu un rato prome , un hende homber( 19 pa 20 aña) lo mester a drenta e lugar di lotto cu un arma di candela y atraca.
E sospechoso ta papia basta bon papiamento, e tabata bisti full na preto, tapa boca blanco, capuchon.
E sospechoso lo mester a hui na pia den direcion di rancho.
Atraco Team a presenta na e sitio , departamento di slachtofferhulp y tambe polis technico.
Ta trata di un suma di mas o menos te cu awo di afl 900,-.
Un apelacion di Cuerpo Policial ken cu por a wak algo of sa algo jama e tiplijn di polis cu ta 11141.


text:
36-2019 – Cu orador internacional Carl Gould (Wal-Mart, American Idol etc) Aruba Chamber Business Event 2019 ta diabierna 27 di september
Oranjestad – Camara di Comercio y Industria Aruba (KvK) orguyosamente a anuncia e fecha y detayenan di e ‘Aruba Chamber Business Event’ pa e edicion di 2019. Esaki lo ta diabierna, 27 di September 2019 den e ballroom di Aruba Hilton Caribbean Resort cuminsando pa 7.30 di anochi. Ta trata di un anochi sumamente valioso pa cada empresario pero tambe persona involucra cu negoshi unda cu oradornan lo trata varios topico di interes. E anochi lo sigui cu un momento pa ‘network’ den un forma ameno cu un banda musical acompaña cu ‘open bar’.
Pa e edicion aki KvK ta sumamente orguyoso di por a convence sr. Carl Gould for di Merca como invitado international pa bin duna un presentacion. Sr. Gould ta un empresario sumamente respeta mundialmente y a traha pa companianan grandi manera Wal-Mart, Walgreens, American Idol y hopi mas. Tur esaki ta relaciona cu su habilidadnan empresarial cu a hibe na bira un profesional cu ta yuda companianan crece. Durante e evento na Aruba e lo comparti varios strategia con pa ta exitoso den un mercado cu tin su retonan.
Di Aruba tambe lo tin un orador cu ta sr. Frans Ponson. Sr. Ponson tin un experiencia amplio den e mundo di negoshi na Aruba y lo comparti su storia di retonan y exitonan den bida. Aki sigur e publico presente lo por haya varios ehempel cu lo ta efectivo den nan propio organisacion.
KvK kier gradici CMB, ENNIA cu ta sponsors di “Aruba Chamber Business Event 2019” y un danki na Aruba Hilton Caribbean Resort pa e colaboracion ricibi.
E evento no ta destina solamente pa e doñonan di negoshi of miembronan di e ekipo di maneho pero tambe pa esnan cu tin influencia riba e exito di e organisacion. Awendia ta hopi importante pa keda innova pa por keda competitivo den un mercado cu constantemente ta desaroya.
Carchinan pa e evento ta obtenibel online ariba www.arubachamber.com of na oficina di KvK. Lo tin un early bird special cual ta valido tanten cu tin den stock of te cu 4 di september 2019. Despues e prijs lo subi. E entrada ta inclui e parti di presentacion di e dos oradornan y 2 ora di networking acompaña pa musica di ‘NFuzion y un open bar.
Aruba, 26 di augustus 2019
Camara di Comercio y Industria (KvK)Scroll To Top


text:
WILLEMSTAD – E sede di PNP na Montaña siman pasá a habri festivamente. Miéntras ku diferente kandidato a tira spich, bishitantenan a gosa di sòpi i ta palabra plannan di e partido. “Korupshon nò, akshon sí”, un grupo na un mesa ta bisa. “Esei PNP ta bai hasi.”
Jaqueline ta na e apertura di e edifisio huntu ku su famia i entretantu e konosé mayoria di e kandidatonan. “Mi konosé hopi hende di PNP i mi ta masha satisfecho ku loke nan a logra. Mira kiko ta pasando awor ku nos kamindanan, lus di kaya i kas, tur danki na PNP.”
Infrastruktura ta un punto importante, esei ta sali for di otro reakshonnan tambe. Minister aktual di Tráfiko, Transpòrt i Planifikashon Espasial Suzy Camelia-Römer ta favorito serka hopi hende. “E ta e úniko ku a trata konstrukshon ilegal di bèrdè mes”, Melvin di 40 aña ta bisa. “For di tempu ku mi por kòrda tur hende tabata hasi kiko ku ta, pero awor ku ta na Suzy, di bèrdat tin mantenshon. E ta hasi bon trabou i e ta traha duru.”
Lider di partido Davelaar tambe tin hopi partidario. Hopi hende konos’é desena di aña kaba i ta trat’e na un manera familiar. “Semper e tabata un hòmber di pueblo”, Milena ta bisa. “Bo ta ripará awor tambe: E no ta papia nèchi so ku propaganda, e ta traha duru. Ta esei nos mester.”
No tin skandal
Un otro punto importante ku tur hende ta di akuerdo kuné ta korupshon. “E partido den setenta aña nunka no tabata envolví den un skandal”, Melvin ta sigui. No ta plama odio, no tin korupshon òf otro kos straño. Nan ta traha pa pueblo i nos ta ripará. Nan ta traha di nos plaka di belasten.”
Outor Elisa Koek


text:
Hopi kalor e dianan aki noh? Bo sa para pensa riba e impakto di bo estilo di bida a kontribuí ku esaki? Tur aña di nobo nos ta mira e efektonan di no hiba un estilo di bida ku ta bon pa nos medio ambiente. A bira tèmpo pa tiki tiki nos kuminsá switch pa maneranan di hasi tur kos pero ku ta menos òf no danino pa nos planeta.
Bo tabata sa ku bo website tambe ta kontribui na gasnan ku tin efecto riba nos mundo? Mi tin sigur ku bo no a pensa ku kosnan ku ta online ahinda por ta mas GREEN ahinda. For di ana pasa tur e websitenan di nos i di nos klientenan pa servers kuta opera green.
Dis pa splika e pida aki un tiki ; Green web hosting ta un manera eco-friendly pa bo por host bo website i otro plataforma online. Den e kaso aki ta usa teknologianan green ku ta bon pa no medio ambiente . Nan ta yame tambe “carbon neutral web hosting” dor ku ta usa energia renobable di bientu , awa, i solar i asina baha e gasnan di carbon.
Dis kambia bo host pa tur loke bo mester pa mantene un websait ku ta tra optimal.
Un green hosting ta kuminsa kaba na Nafl 100 pa ana, loke t mas ku sufisiente pa un website te di 1-15 pagina. Esaki ta inclui gratis un transferencia di bo website (i su files)
Email Accounts, e protekshon di Let’s Encrypt Wildcard SSL, instalashon di un Shopping Cart Installation gratis. Loke ta mas importante bo mes tin akseso 24/7 na tur bo filenan via cPanel & Softaculous.
Nos ta usa eco-friendly data centers i servers, nos provider ta matches 3 bia e kandidat di uso di energia for di grid back den forma di kredito na renewable energy credits. Bo website lo ta 300% green di host via nos plataforma.
Bo por sinti bo bon ku dis switch bo ta hasiendo un diferensia pa nos planeta. Nada no ta kambia pa esun kuta yuda bo mantene bo website.
Pa mas informashon di manda nos un whatsapp +5999 696 5651.Tags: branding business strategy Business tools curacao green greenhosting hostingofwebsite Korsou online store webshop website


text:
Trayekto Integrashon Responsabel a keda prolongá
Trayekto Integrashon Responsabel a keda prolongá
Geplaatst op 05 October 2021 dor di Ministerio Hustisia
WILLEMSTAD – Na luna di mart último, Minister di Hustisia a anunsiá e proyekto di Integrashon Responsabel kaminda personanan indokumentá ku ta kumpli ku sierto rekisito tin un oportunidat úniko pa legalisá nan estadia na Kòrsou.
Despues di e anunsio i implementashon di e trayekto akí, Kòrsou a drenta den lockdown na fin di mart. Tur instansia gubernamental lokal tabata será i no por a brinda e servisio nesesario di forma ku e personanan por a kumpli ku e rekisitonan pa ku e trayekto. Aparte di esaki, pa motibu di e medidanan di prekoushon i prevenshon di COVID-19, personanan indokumentá no por a aserká un persona òf instansia pa asistí den entrega di petishon pa un pèrmit di estadia a base di Integrashon Responsabel.
Relashoná ku e informashon ariba menshoná, ta prolongá e trayekto akí ku algun luna mas te ku 31 di desèmber 2021. Ku e prolongashon akí ta tene kuenta ku e periodo ora ku Kòrsou tabata den lockdown i ta duna personanan indokumentá mas tempu pa aserká e instansianan di gobièrnu konserní, pa asina kumpli ku e rekisitonan nesesario pa por entregá un petishon. Minister ta spera ku mas persona indokumentá ta haña oportunidat pa hasi un petishon durante e trayekto pa bira legal na Kòrsou.
Pa por apliká mester hasi esaki via di e wèpsait www.immigrationcur.org. Riba e wèpsait ya menshoná por mira tur informashon pa por hasi un petishon.


text:
TIPS
Tips pa traha bo carta di solicitud
Tips pa traha bo carta di solicitud Tipsnan practico Bo carta no mester ta mas largo cu 1 pagina y mei (1½) di A4;Escohe semper un letter/fonts cu ta comprendibel (Arial/Book Antigua);Preferibelmente uza size di letter/fonts 12;Semper dirigi bo carta na un persona...
Tips Entrevista Laboral
Tips Entrevista Laboral Tipsnan practico Entrevista Laboral: Bo por bin na remarke pa un entrevista laboral despues di a registra bo mes na DPL cu un identificacion valido (Cedula of papel di Censo fl.5,-) of despues di a solicita rib abo mes na un dunador di...
Kico tur mi mester tin ora di busca un trabao?
Kico tur mi mester tin ora di busca un trabao? Prome cu cuminsa cu bo sondeo pa haya un trabao bo mester tin algun cos regla pa asina engrandece bo oportunidadnan laboral. Den practica ta demostra cu esnan cu tin esakinan regla adelanta tin mas oportunidad pa logra...


text:
News
Nicole ta hasi entrega di IOC President’s Trophy
A hiba William "Junior" Millerson na su ultimo lugar di sosiego
Miembro di Comite Ehecutivo di IOC, Sra. Nicole Hoevertsz a haci entrega di e IOC President’s Trophy na famia di William “Junior” Millerson, awe den felis memoria.
Recientemente e hiba William “Junior” Millerson na su ultimo lugar di sosiego. E entiero a tuma lugar na nos isla ruman Corsow. Como miembro di Comite Ehecutivo di Comite Olimpico Internacional, Sra. Nicole Hoevertsz tabata presente na e entiero di William (Junior) Millerson. Cumpliendo cu peticion di IOC, Sra. Hoevertsz a entrega e IOC President’s Trophy na famia di Sr. Junior Millerson, awe den felis memoria.
Manera ta conoci, Junior a ocupa cargonan importante den deporte, manera entre otro Presidente di Nederlands Antilliaans Olympisch Comite (NAOC), Presidente di Pan American Karate Federation, Vicepresidente di World Karate Federation, Miembro di Comite Ehecutivo di e Asociacion de Confederaciones Deportivas Panamericanas (ACODEPA) y un atleta cu a destaca den e deporte di karate. Tambe Junior tabata Presidente di Parlamento di Corsow.
Di parti di COA, nos mas profundo condolencia na su kerida esposa, yiunan, famia y amigonan di William “Junior” Millerson, deseando hopi forsa cu e gran perdida aki.
Cu Junior por sosega na paz.


text:
Focus
Tokante Nos
Sosiedat Antiano di Beibel
Sosiedat Antiano di Beibel (SAB) ku tin su sede i sala di benta na Gaitoweg 3, ta un organisashon kristian, interkonfeshonal. E ta un fundashon non-profit, ku ta dediká su mes na distribushon efektivo di Palabra di Dios. Huntu ku SAB tin 144 Sosiedatnan di Beibel mas ront mundu, ku ta uní nan mes den un fraternidat mundial, ku ta karga e nòmber di United Bible Societies. Tur tin komo mishon logra un distribushon mas amplio i efikas di Palabra di Dios, i yuda hende interaktuá ku Palabra di Dios. SAB ta karga responsabilidat di sirbi e 6 islanan di Karibe Ulandes, esta Aruba Bonaire, St. Maarten, Saba i St. Eustatius, i Curaçao.


text:
Paricutin
Paricutín ta un volkan na Mexico. Paricutín ta keda den e bario Michoacan i ta 3170 meter haltu. Paricutín ta e volkan di mas yòn na e parti wèst di mundu. El a nase na aña 1943. Pa motibu di su istoria di nasementu espektakular, e ta kai bou di un di e shete maravianan natural di mundu.
Na kuminsamentu di aña 1943 nan tabata sinti temblor i tende ronkamentu den e bario Paricutín. Dia 20 di febrüari e kunukero Dioniso Pulido a mira tereno di su plantashi sker habri. Habitantenan di e bario a kuminsá yena e habrí ku tera i piedra te na e momentu ku nan a mira lava kuminsá spùit for di e habrí. Habitantenan di Paricutín i bisindario a hui. Na final di dia e volkan tabata 10 meter haltu. E volkan a keda aktivo i e siguiente dia e volkan tabata 100 meter haltu. Na mart e volkan a kuminsá saka kilometernan haltu di nubia di shinishi. 12 di yüni e lava a kuminsá kore. Bario nan Paricutin, San Juan i bisindario a eksperensiá e mesun kos ku Pompeii (bario na Italia) i Herculaneum(bario na Italia), unda habitantenan di e bario nan aki a eksperensiá e kalamidat kousá pa e volkan Vesuvius. Pero e habitantenan di e bario nan Paricutín, San Juan i bisindario por a evakuá na tempu. Solamente tres morto a kai. Despues di seis luna e volkan a bin kalma. 25 kilometer kuadrá a ser distruí pa lava. Na 1952 e volkan Paricutín a bin kalma. Paricutín ta un volkan monogenétiko, esei ta nifiká ku despues di e promé eksploshon el lo no bira aktivo nunka mas.


text:
Ayera tardi el a wordo laga liber di KIA - ORANJESTAD – Ayera mainta Hues di Corte di Husticia a dicta sentencia den e caso penal cu Ministerio Publico a cuminsa contra Rudy Carti.
Por a constata cu di e acusacionnan, Hues a declara Rudy liber di 3 acusacion. Esey a trece cun’e cu e exigencia di Fiscal a wordo reduci drasticamente.
EXIGENCIA FISCAL
Fiscal den su exigencia a mustra cu Carti a tacha integridad di e 8 damanan cu a pone confianza den dje. 3 violacion y 5 mishimento. No por tolera esaki. Fiscal a exigi 5 aña di prison y prohibicion di traha pa 8 aña.
DECLARA LIBER DI 3 CASO
Via video conference Hues a lesa e sentencia pa Rudy Carti. Hues a cuminsa cu e no ta haya Rudy culpable den e caso di 4 dama. Hues a bisa cu den e casonan aki no tin prueba di sosten.
Hues a bisa cu e ta haya legalmente proba e casonan di 4 dama. Tin caso caminda Rudy lo a hinca dede den e parti intimo y tin caso caminda el a mishi cu e parti intimo. Hues ta haya declaracion di e damanan aki confiabel. Hues a usa e casonan aki hunto como prueba di sosten pasobra ta trata di e mesun forma di masashi. Hues ta haya cu e masashi no tabatin mester mishi cu parti intimo. E mishimento ta wordo considera como actonan inmoral mientras cu e penetracion di dede ta wordo considera violacion. Hues ta haya cu Rudy a viola confianza cu e hendenan aki tabatin den dje como masahista.
Pa cu e castigo, Hues a tene cuenta cu e ta un first offender. Hues a condena Rudy na 2 aña di prison di cual 1 aña ta condicional cu un tempo di prueba di 2 aña. Hues a ordena pa Rudy keda sin trata como fisioterapista pa 4 aña. Tambe a ordena pa Rudy paga 7 mil florin di daño na un dama y 2 mil na un otro. Hues a pone tambe e medida di pago pa si Rudy keda sin paga, e lo mester bay sera.
Den combersacion cu su abogado mr. Carlo, por a compronde cu ayera atardi Rudy Carti a wordo laga liber di KIA.
{gallery}Rudy Carti condena fisioterapista{/gallery}


text:
ORANJESTAD (AAN) – E Secretario General di Aruba Voetbal Bond, R.G. a presenta den Corte pa e caso penal cu Ministerio Publico a cuminsa contra dje.
All Stories
Fiscal ta exigi trabao pa comunidad y castigo condicional - ORANJESTAD (AAN) – E dokter masculino A., diahuebs mainta a presenta den sala di Corte pa e caso penal cu Ministerio Publico a cuminsa contra dje.
ORANJESTAD (AAN) – Diahuebs mainta dos agente di Recherche, d M. y D. a presenta den Corte pa e caso penal cu Ministerio Publico a cuminsa contra nan.
El a wordo gara na aeropuerto - ORANJESTAD (AAN): E muher Arubiano J.G., a presenta dilanti Hues pa duna cuenta pa e delito cu el a haci.
Hues a baha pisa - ORANJESTAD (AAN): Na comienso di luna, Corte den Promer Instancia a trata e caso penal cu Ministerio Publico a cuminsa contra un grupo di 10 hende di cual 1 ta un dama.
Derecho di privacidad ta keda respeta - ORANJESTAD (AAN): Diaranson den oranan di merdia, Hues di Corte den Promer Instancia a dicta sentencia den e caso sumario cu AVP a cuminsa contra Gobierno.
E ta haya cu a atacha bon nomber y integridad di dama - \ORANJESTAD (AAN): Hues di Corte den Promer Instancia a ordena Nelson (Speed) Cabral de Andrade pa rectifica e acusacionnan inhusto haci riba Opheila B.
ORANJESTAD (AAN): Diabierna mainta Rudy Carti a presenta den sala di Corte pa e casonan penal cu Ministerio Publico a cuminsa contra dje.
Mayan tin sentencia si ta haya registro di votadornan of no - ORANJESTAD (AAN): Dialuna mainta, partido AVP, representa pa abogado mr. J.Sjiem Fat, a cuminsa un caso sumario contra Gobierno pa haya registro di votadornan.
ORANJESTAD (AAN): E homber Arubiano W., a para riba den Corte cu e no a viola su señora. Fiscal si ta haya legalmente proba cu W. a maltrata y viola su señora y a exigi 2 aña di prison.


text:
Pa: Fittipaldi Pietersz
Un konosido suidadano komersiante di e bario Antriol ta konta algun eksperensia di kos straño ku el a pasa den na algun okashon.
“Un biaha piskando na laman pariba den área di Spelonk ami i algun amigu
nos a wak un lus di salta pero na e momentu ei no tabata sa ta kiko e tabata. Nos a pensa ku esaki tabata kisas un outo òf motosaikel, sinembargo a keda poko straño pasombra ta un área ku hopi baranka pues un vehíkulo motorisá no por pasa einan.
Ami i un amigu a keda traha repa sperando e otro hendenan regresá for di un sitio riba baranka poko mas leu kaminda nan a bai piska. Nos a stòp un ratu ku hasamentu di repa i kuminsá lusa ku flèshlait den direkshon di e lus.
E lus a bin den nos direkshon i bira un splendor hopi grandi pa despues disparsé. Esaki a sosodé na un distansha di mas o ménos 20 meter for di nos. Momentu esaki a sosodé, nos a spanta poko i a opta pa no sende flèshlait mas. Esaki a pasa diferente bes na e mes un sitio ora nos ta bai piska. Nan ta bisa no ta nada malu simplemente lus di salta.
Otro biaha nos a bai piska, e biaha aki den boto den área di Saliña. Kos tabata ketu na e sitio, piska no tabata kome. Mi a drumi den boto bai soño i a bin un lus for di direkshon di shelu i mi amigunan ku tabata huntu ku ami a spanta. Nan a lantami i konta loke a sosodé i a bisa ban for di e sitio purá.”
Si abo ta deseá di konta algu straño ku bo a eksperensia, por tuma kontakto ku Pietersz na number 7905999.


text:
ORANJESTAD (AAN): Procurador General hunto cu LandsRecherche tin di escoge un nomber nobo pa un caso nobo di corupcion cu un biaha mas tin su enfoque den asunto di otorgamento di tereno.
E nomber pa e “zaak” aki no ta conoci ainda oficialmente, pero hecho ta cu den fin di siman, un team di LandsRecherche reforza pa Recherche Samenwerkingsteam, bao supervision di Hues Comisario a presenta na Sabana Blanco pa tene un razzia den algun oficina.
E entrada hudicial aki a enfoca riba lessenaar y kantoor caminda tin 3 empleado di Directie Infrastructuur en Planning (DIP) sinta y cu riba cual un investigacion a cuminza relaciona cu actonan incorecto cu nan lo a comete, y cu ta mustra di ta un asunto di corupcion.
E funcionarionan hudicial a enfoca riba e desk di e tres empleadonan aki, y na final a sali di e edificio cu cahanan yena cu folders, documento, papelnan na cantidad. Tambe a bay cu computer di cada tres funcionario di DIP cu ta bao investigacion.
Esaki ta djis e comienzo di e investigacion. E funcionarionan di DIP mes no ta sospechoso oficial (ainda). E documentonan confisca lo tin di bay demostra sea cu nan a djis cumpli cu nan trabao, of cu si acaso a actua na forma no-prudente den aplicacion y/of procesamento di otorga tereno.
https://diario.aw/categories/noticia/policial/investigacion-nobo-pa-caso-di-corupcion-riba-3-funcionario-di-dip#sigProId092d918119


text:
Minister di Enseñansa, Siensia, Kultura i Deporte drs. Marilyn Alcalá – Wallé ta informá enkuanto selebrashon di dia di Himno i Bandera i ku dia 3 di yüli ta un dia di trabou i skol
Minister di Enseñansa, Siensia, Kultura i Deporte
drs. Marilyn Alcalá – Wallé ta informá enkuanto
selebrashon di dia di Himno i Bandera i ku dia 3
di yüli ta un dia di trabou i skol
Ku orguyo i alegria nos a drenta siman di e bon yu di Kòrsou. Tur prepashon ta
kanando pa un selebrashon digno di dia di Himno i Bandera di Kòrsou. Den e
kuadro aki Minister di Enseñansa, Siensia, Kultura i Deporta, sra. Drs. Marilyn
Alcalá-Wallé ta anunsiá ku apesar ku dia 2 di yüli ta kai riba un djadumingu e aña
aki, dia 3 di yüli lo ta un dia regular di trabou i skol. Esaki konforme e planifikashon
di fakansi pa e aña eskolar 2016-2017. Promé dia di fakansi lo ta djaluna, 10 di yüli
2017 i skolnan ta kuminsa bèk dia 17 ougùstùs 2017 konforme e sirkulario athunto.
Mas aleu, Minister di Enseñansa ta hasi un apelashon riba henter e gremio komersial
pa duna e honor i rèspèt nesesario na e selebrahson di dia di Himno i Bandera, kual
ta un selebrashon solemne. Ban halsa patriotismo i duna nos siudadanonan e dia
liber pa nan por selebrá huntu den e Selebrashon di nos Nashon. Eksepshon ta pa e
sektor di HORECA.
Minister di Enseñansa, Siensia, Kultura i Deporte ta deseá henter Kòrsou un felis
siman di E Bon Yu di Kòrsou i un felis dia di Himno i Bandera.
—


text:
Diamars anochi a drenta informe di un accidente cu hende herida na Tamarijn Paradera, mesora a dirigi patruyanan na e sitio. Na yegada di e patruya a bin compronde cu aki ta trata di un vehiculo s.u.v. cu tabata bayendo pariba y diripiente un auto a bay sali su dilanti y e chauffeur a desvia na man robez baha caminda y dal riba un transhi y a destrui un wiel di dilanti y a rasca e banda di e auto. Afortunadamente ningun hende a resulta herida. E otro auto cu a bay sali su dilanti mes no a ricibi ni un rasca.
1 thought on “Na Tamarijn e chauffeur di un s.u.v. a kita y a bay dal riba transhi pa un auto cu a sali su dilanti.”
-
Y ??? Ken a keda kéns awó ??? Pesey lo tbta mihor si bo a dal e pa e siña pasobra awó ta bo Ford a keda na werki y e otro auto sigur lo a baha na awa bai laga bo kéns kéns ku bo Ford tur kibrá ;-(


text:
Sint Maarten
Sint Maarten (parti hulandes) ta un pais konstituyente di Reino Hulandes situá riba e isla di Sint Maarten den Laman Karibe. E isla ta dividi den un parti hulandes i un parti franses. E kapital di Sint Maarten (parti hulandes) ta Philipsburg. E kapital di e parti franses di Sint Maarten ta Marigot.
Entre 1986 i 2010 Sint Maarten tabata un di e sinku islanan ku huntu tabata forma Antia Hulandes. Riba 10 di oktober 2010, el a haya su Status Aparte huntu ku Kòrsou. E sobrá di e islanan, ku ta Boneiru, Saba i Sint Eustatius ta munisipio di Hulanda, asina yamá islanan-BES.
HistoriaEditá
Den siglo 17 e franses- i hulandesnan a bringa pa hegemonia di Sint Maarten, ma despues e spañonan a kore ku nan. Na 1648 e spañónan a bai definitivamente for di Sint Maarten i e hulandes- i fransesnan a bolbe. Despues di a bringa ku otro, e dos partidunan a disidi di sinta delibera i dia 24 di mart 1648 nwebe kolonisadó a yega na un akuerdu na Mont des Accords, Agreement Mountain. Den tratu será riba Sero di Akuerdo nan a kumbini pa reparti Sint Maarten i tambe pa biba huntu na pas i trankilidat. Kada partidu a priminti di yuda otro más tantu posibel riba tur terenu. Segun leyenda, un hulandes i un franses para lomba cu lomba i a kunsa kana den direkshon robes rònt di e isla. Kaminda nan a topa, a hala un liña riba e isla pa marka e frontera. E franses a kubri un parti más grandi di e isla i kisas e hulandes a para pa bebe un tiki jenever hulandes, ku te ahinda ta obtenibel riba e isla. Di tur manera, el a tapa menos tereno, loke a pone ku awe e fransesnan ta doño di bintiun miya kuadra i e hulandesnan tin solamente diesseis miya kuadra.[1]
PolitikaEditá
Lista di fuenteEditá
- ↑ Cristal 1 Papiamento, Cap.5.3 pagina 114 y 115, rubrica 10, ISBN 99904-85-89-5 Departamento di Enseñansa Seccion Desaroya di Curiculo Aruba, ortografia adapta.


text:
Diadomingo Sarah v/d Steen a sali rumbo pa Bolivia pa representa Aruba na e certamen Reina Hispanoamericana 2020. Despues di un temporada di preparacion bou guia di Endy Croes y su team, Sarah a sali cu hopi siguransa den su mes pa haci su maximo esfuerso pa trese e corona di Reina Hispanoamericana 2020 pa Aruba.
Awe ta e prome dia di competencia y por aprecia potretnan caba di e actividadnan di dia. Eleccion final lo tuma lugar dia 8 di Februari 2020. Nos lo keda pendiente pa mas detayes di Sarah su participacion na Bolivia.


text: Oranjestad-Dialuna ultimo e maestra cu a wordo suspendi na Scol Kudawecha a bolbe scol awe mes. Den e siman di 20 maart e maestra a wordo suspendi pa minister Hooijboer-Winklaar debi na un keho di un mayor y un grabacion cu e mayor a hasi di un conbersacion. Aparte di e suspension ey, e maestra a wordo sanciona cu 4 sancion parew. E problema aki a hala atencion te hasta di Parlamento cu a debati 16 ora dia 1 di april. Durante e reunion tabata bisto cu e asunto aki ta algo hopi personal pa e minister Hooijboer-Winklaar pasobra ni cuanto su mesun coleganan a mustre cu el’a comete un eror grandi, e minister no kier a tende. Sinembargo e minister despues a reconsidera parcialmente y a dicidi di elimina e suspension, pero no kier a retira e carta di sancion y a insisti cu ta sigi menasa. E maestra mientras tanto a entama un caso contra e minister pasobra e ta sinti cu e no a hasi nada malo y a wordo trata inhusto. Un sentimento cu Parlamento di Aruba, e studiantenan y nan mayornan, y e gran mayoria aki na Aruba tambe ta sinti. Pesey mayornan a bai yama e maestra un bon bini dialuna despues di scol, y a combersa cu prensa. Studiantenan y nan mayornan a duna di conose cu nan ta hopi contento cu e maestra tey bek y nan ta hopi contento tambe cu e maestra a sigi bringa su caso, pasobra loke a pasa cun’e ta hopi inhusto. No por ta asina cu e minister ya a sanciona e maestra, anto despues ta cuminsa investiga. Ademas ta trata di un keho basa riba un grabacion ilegal cu e minister no kier a laga ningun hende scucha. Finalmente ta trata di un mayor cu tabata tin problema den tur otro klas cu su yiu tabata aden. E maestra en cuestion a haya hopi sosten di e studiantenan, mayornan, colega docente, y SIMAR. Awor cu su caso a keda entrega na corte y tur cos ta den man di hues y abogadonan, e maestra por bai traha bek y dedica su mes completamente na su studiantenan.


text:
Stop di cumpra nan los, cual ta costa’bo hopi mas, yama y nos ta entregue te cerca bo!
Si pakiko bo mester paga asina caro pa e mondkapjesnan desechable, cumpra bo mesun caha di 50 pa unicamente 55 Florin, cumpra 2 caha of mas pa 50 Florin pa cada un, cada caha ta contene 50 mondkapjes. Pa delivery por yama 5696305 for di 6’or am of 5678799 durante henter dia, pa pariba di brug por yama 7423202. E oferta aki ta valido tanten cu tin den stock! Cuida bo mes y stop di plam’e! PROBECHA! Please solamente cash!


text:
DEN HAAG – E instrukshon ku Konseho di Minister di Reino a duna gobernador arubano Fredis Refunjol na yüli 2014 tabata ilegal. Esaki por dedusí di un asina yamá ‘informashon’ di Raad van State.
Raad van State, e wes di gobernashon di mas haltu ku Hulanda tin, a skibi un informashon na okashon di e instrukshon ku Konseho di Minister di Reino (RMR) a imponé riba gobernador di Aruba. RMR no tabata ke pa Refunjol aprobá e presupuesto arubano di 2014, un asuntu outónomo di Aruba. Promé minister Mike Eman despues di esaki a tene un wèlga di hamber pa un tempu kòrtiku.
Papel dòbel vulnerabel
Raad van State ta enfatisá ku gobernador mester hunga un papel dòbel vulnerabel. Na Aruba, Kòrsou i Sint Maarten gobernador ta representante di Rei. Den e papel aki gobernador mester vigilá outonomia di e paisnan. “Pero, banda di esaki gobernador alabes ta un organo di Reino, kaminda e ta ehekutá tarea i responsabilidat na nòmber di gobièrnu di Reino”, visepresidente di Raad van State Piet Hein Donner ta skibi.
Raad van State ta haña ku gobernador mes mester husga si loke e ta hasi ta forma parti di su tarea di órgano di pais of di òrgano di Reino, i e ta e persona pa ekselensia pa investigá si balornan importante (derechonan fundamental i libertatnan, seguridat hurídiko i bon gobernashon) ta na peliger i ku pesei eventualmente mester apliká e funshon di garantia. Raad van State ta sugerí ku RMR a hasi mas ku tabata pèrmití ora el a disidí pa gobernador, kiko ta e frontera entre órgano di pais i órgano di Reino. Ku esaki a fòrsa gobernador den un posishon intolerabel.
Areglo di disputa
Segun Raad van State, Aruba no por a skohe nada otro ku aseptá e desishon. E úniko prosedura posibel ta pa kontinuá e deliberashonnan den Konseho di Minister di Reino, pero ei Hulanda tin un mayoria desisivo. “Ta manera no tin mas posibilidat, miéntras no tin un areglo adekuá pa disputa a base di e posibilidatnan ku Statüt ta ofresé”, Raad van State ta konkluí e informashon.
Outor Pieter Hofmann


text: ORANJESTAD, Aruba – 30 maart 2020: Na momento cu un persona su sintomanan y su historia ta cuadra cu e definicion pa wordo considera un caso potencial. E persona ta wordo invita pa presenta na centro diagnistico riba un dia y orario stipula. Na e orario stipula esnan cu tin cita ta ricibi hand sanitizer y un mondkapje pa bisti y despues nan por drenta paden y sinta na un distancia di otro. Tambe nan ta ricibi informacion riba topico di isolacion por medio di panfleta pa lesa. Tin dos personal administrativo ta tuma tur dato necesario y despues ta sigui e proceso di testing of swab. Ora tur esaki ta cla e persona por bandona e luga cu tur informacion ricibi y un extra mondkapje pa na cas. Tur persona cu bin haci test ta un caso potencial y tur persona ta wordo instrui pa keda isola sperando nan resultado. Centro Diagnostico ta haci entre 50 cu 60 test pa dia. Y despues di cada rond di cita e espacio ta wordo limpia y desinfecta di nobo. Centro Diagnostico ta haci un apelacion na esnan cu tin pa bin test, pa por fabor no presenta prome of despues di e orario di bo cita. Si bo ta trempan keda sinta den bo auto y no bin keda warda pafo. Esaki lo crea un fila di persona sin tin mester.


text:
KRALENDIJK – Outomobilistanan ta remarká e situashon na momentu ku áwaseru kai. Kaya Industria Pariba tin 2 situashon ku ta rekerí atenshon. Un di e situashon nan ta riba e kaya di tera dilanti di Greenlabel i e otro ta e labadó ku tin pariba di e edifisio ku ántes tabata Bonaire Food Group. Radio Live 99.9 FM tin informashon ku a aserka e departamentu antes yamá DROB, e instansia ku ta atendé ku e tipo di situashonnan ariba menshoná, sinembargo nan ta bisa mester skirbi karta ofisial pa por bin tira un bista i duna e área atenshon. Loke ta sosodé ta debí na planifikashon inkorekto, momentu ku áwaseru kai, e awa no tin kaminda pa kore bai den e zona ku ta destiná pa awa. Radio Live 99 tin asta e informashon di outomobilistanan ku mester a bai hiba nan vehíkulo garashi despues di a pasa den e labadó yená ku awa ora áwaseru kai i ku a awa ta keda pará sin destinashon.
Potrèt ta duna un bista di situashon, algun dia pasa ku áwaseru a kai durante algun ora riba un dia.


text:
Promé Minister di Aruba, Evelyn Wever Croes, ta anunsiá ku e situashon
aktual na Aruba aun ta krítiko pero bou di kontròl
ORANJESTAD- Durante rueda di prensa, Gobièrnu demisionario di Aruba a anunsiá ku entrante 2 di sèptèmber lo suavisá algun medida mirando ku e kantidat di infekshon ku Covid-19 ta bahando.
Manera ya ta konosí dia 21 di ougùstùs 2021, Aruba a eskalá algun medida pa evitá ku Horacio Oduber Hospital (HOH) lo bai den krísis mas severo. For di e momentu ei promé Minister di Aruba, Evelyn Wever-Croes, a duna di konosé ku e medidanan lo keda na vigor te ku promé di sèptèmber 2021.
Aktualmente e situashon na Aruba pa loke ta trata Covid-19 aun ta krítiko, pero bou di kontròl, esaki Promé Minister i Dr. Casseres di HOH a anunsiá. Pa e motibu aki tim di krísis huntu ku Gobièrnu konhuntamente a yega na e desishon pa suavisá algun medida entrante 2 di sèptèmber 2021.
Hefe di Dienst Besmettelijke Ziektes (BDZ), Sharina Koolman, ta informá ku maske a skohe pa suavisá algun medida no ta nifiká ku e situashon lokal na Aruba ta manera outoridatnan ta deseá. Ademas, Koolman ta anunsiá ku e “positivity rate” na Aruba ainda ta haltu, prinsipalmente pasobra no ta tèst sufisiente.
Análisis konduktá pa loke ta trata kantidat di persona bakuná na Aruba ta mustra ku 28.5% di hóbennan entre 12 pa 17 aña ta kompletamente bakuná, 65.9% di personanan entre 18 pa 59 aña ta kompletamente bakuná i 76.4% di esnan 60+ ta kompletamente bakuná.
E porsentahe di bakunashon na Aruba ta relativamente bon, pero outoridatnan ta keda motivá esnan no bakuná pa hasi esaki. Datos pa loke ta hospitalisashon na Aruba ta mustra ku mayoria di esnan interná of ku a fayesé pa motibu di Covid-19 ta personanan no bakuná.
Segun Dr. Casseres di HOH, e kantidat di atmishon pa loke ta kuido regular di pashèntnan ku Covid-19 a kuminsá baha. Sinembargo, esaki aun no ta e kaso pa hospitalisashon ku kuido intensivo. Tambe Dr. Casseres ta informá ku maske a logra krea kapasidat pa 20 kama di kuido intensivo ku e personal adishonal ku Aruba a risibí for di Hulanda i Instituto Médiko San Nicolas (IMSAN), ainda tur dia tin pashènt ta keda transportá pa Colombia pa risibí kuido intensivo. Te ku ayera tabatin 19 persona interná den kuido intensivo na Aruba i un total di 21 persona a keda trasportá pa Colombia te ku awor.


text:
TRES DETENSHON
Den oranan di anochi di djabièrnè,promé di òktober Kuerpo Polisial Hulanda Karibense a realisá tres detenshon den dos kaso.
Den e promé kaso, despues di a risibí keho di menasa ku arma, agentenan di Kuerpo Polisial Hulanda Karibense a topa e sospechoso den Centrumgebied i a kontrolá e a base di Lei di Arma BES. A detené e hòmber di inisialnan L.R.D di 30 aña di edat i un muchahòmber di inisial I.d.P di 17 aña di edat. Durante di e detenshon a konfiská un arma di kandela.
Mas lat riba e anochi agentenan atento a sinti holó di droga i a detené un hòmber di inisialnan
S.L.V di 21 aña di edat. Durante di e detenshon a konfiská diferente saku di droga.
GRUPO DI HENDE TA MANDA POLIS KU PIEDRA
Den oranan di mardugá di djasabra 2 di òktober, un patruya di polis a dirigí nan mes na Pink Beach kaminda tabatin un aglomerashon grandi di hende. Na yegada di polis a hasi uso di megafon pa pidi públiko presente pa nan bandoná e sitio. Diferente persona presente a kuminsá tira piedra, bòter di glas i otro artefakto den direkshon di polis i e outonan di polis. Mirando e peliger agentenan a los diferente tiru di atvertensia pa asina ei por logra habri e grupo. No ta toleráe tipo di akshonnan aki i polis lo atendé fuerte ku esnan ku a hasi nan mes kulpabel na esaki. E kaso ta bou di investigashon.


text:
Oranjestad-Reunionnan den Parlamento ta continua pa trata e presupuesto, pero ta parse mas bien e mesun yoradera riba e 8 anjanan di gobierno di MEP. Nada di e crisis financiero cu nos ta aden aworaki, solamente kiko MEP a hasi of laga di hasi mas di 5 anja pasa.
Pero den tur esaki Clariska Velasquez a perde cabes. Velasquez tabata tira palabra pa parlamentarionan di MEP, sin base alguno. Principalmente Velasquez ta gusta tira palabra pa Besaril. Eynan lider di MEP Evelyn Wever-Croes a par’e y eynan Clariska Velasquez a perde cabes, y a bula lanta pa dal e lider di MEP. Ta e lider di fraccion di AVP Baba Herde a core tene e loco ey, y asina Velasquez a cai sinta bek.
Por a nota claramente cu Clariska Velasquez ultimo tempo tin hopi problema, tanto den su partido, como pafo di partido. E tin un rabia feros riba su colega di partido Mervin Wyatt-Ras cu a pasa su dilanti den su bario di Savaneta, y pa colmo e lider di partido AVP Mike Eman a duna Mervin privilegio, pa campanja cun’e. Tambe Clariska tin un frustracion pasobra Alan Howell tambe a pasa su dilanti y come den su hendenan.
Pero e odio cu Clariska tin riba lider di MEP un biaha mas a keda bisto den reunion, na momento cu Clariska a perde cabes y bula pa bai dal Evelyn Wever-Croes.
Un incidente bergonso den Parlamento, definitivamente. Awor Mike Eman mester bin dilanti y bisa si e ta sostene y aproba e actuacion bochornoso aki. Palabra ta na AVP!


text:
Oranjestad, 04 di augustus 2020—Aruba Bank y Koninging Wilhelmina Fonds a cera un acuerdo na 2019 pa uni durante di e “Walk & Run 2020” pa yuda e fundacion sigui sostene pashentnan di Cancer na Aruba y nan famia.
A pesar cu e situacion di COVID-19 a conduci na cancelacion di e evento anual, Aruba Bank, conciente cu KWKF ta depende primordialmente di donacionnan pa por traha efectivamente y eficientemente, a haci un donacion di AWG15,000.-, na e instancia.
Sra LilllyPrince, Presidente di KWKF a acepta e donacion for di Tamara Waldron, Marketing & PR Manager di Aruba Bank, Diamars atardi na e sucursal na Camacuri.
Aruba ta un isla cu ta conta cu cantidad di casonan halto di Cancer, pues e trabou di KWKF, cu ta un di e fundacionan cu mas aña di existencia den nos comunidad, ta conta cu un necesidad creciente pa ayudo. Aruba Bank ta contento di por contribui na e lucha contra Cancer.


text:
Pasku na Kòrsou: Un Temporada Yená Ku Kumindanan Dushi
E temporada di Pasku a yega na Kòrsou i bo por sinti e ambiente di dianan di fiesta ku ta reina na e isla. Hopi hende ta kumpra palu di Pasku òf pone lus di dekorashon dilanti di nan kas. I awor pueblo henter por disfrutá di e adornonan bunita i festivo ku ta dekorá Alameda ku Brionplein. Definitivamente bo por sinti algu di magia den e aire tur kaminda ku bo bai.
Pa hopi yu di Kòrsou esaki ademas ta e temporada pa sinti algu di magia den nan stoma tambe. Pasobra e temporada di Pasku na Kòrsou ta un temporada den kual nos por disfrutá di e platonan delisioso ku ta aparesé solamente pa fin di aña. Anto ningun no tin mas demanda ku e ayaka, un masa di maishi yená ku un variedat di sorto di karni òf galiña, rasenchi i oleifi sin pipita, i mará den blachi di banana. Bo ta hañ’é den kasi tur kas na Kòrsou durante dianan di fiesta.
E plato aki tin hopi nòmber den Karibe i Latino Amérika. Na Venezuela e yama hallaca. Na Santo Domingo e ta konosí komo guanimos. Na Puerto Rico nan ta yam’é pasteles i na Trinidad nan ta yam’é pastelle. Pero na Kòrsou nos konosé simplemente komo ayaka i no tin riba esun di nos. Si e no ta herebiendo den un wea den kushina, bo no por tin e sintimentu di Pasku.
Asina hopi yu di tera bibá na Hulanda ku no por biaha bai nan dushi isla den e temporada aki tambe ta pensa. P’esei empresanan di catering ayanan ku ta spesialisá den kumindanan di Kòrsou ta haña masha hopi pedido pa ayaka i otro kumindanan di Pasku durante fin di aña. A yega di pasa ku e pedidonan a bira asina tantu ku e empresanan mester a kuminsá rechasá pedido despues di un sierto kantidat sino nan lo no a haña chèns di disfrutá di Pasku ku nan famianan mes.
Pero banda di e ayaka bo ta haña otro kumindanan spesial riba mesa durante fin di aña. Esakinan ta e pekelé (haring salu), sùlt (orea di porko den zür ku peper), ham di Pasku (un otro kuminda masha popular na Kòrsou durante temporada di Pasku) i e Kerstbrood, kual ta pan zut.
E temporada di Pasku ta un tempu masha dushi mes na Kòrsou i e kuminda di fin di aña ta hunga un ròl hopi importante den e kreashon di e ambiente dushi ei. E ta hasi nos dushi isla mas dushi ainda.


text:
WILLEMSTAD – Baseball Week a finalisá ku un Homerun Derby yená ku suspenso. E faborito lokal i ‘Homerun King’ di Hapon, Wladimir ‘Coco’ Balentien a enfrentá e estrea hulandes Kalian Sams i Jonathan Schoop di Baltimore Orioles. Finalmente Kalian Sams, un tras di otro, a dal dos bala fo’i Tio Daou Ballpark, kual a sigurá su viktoria. E biaha akí si Coco Balentien a duná su fanatikadonan un desplego di forsa memorabel. “Dos aña pasa mi no a hasí nada, pero e aña akí si mi ta bin hasí algu”, Balentien deklará anteriormente.
Siguridat tabata estrikto na Tio Daou Ballpark, i tabatin ‘bouncer’ i varios otro aktividat pa entretené mucha. Notabel ta ku a tribunanan general a yená lihé, pero e sekshon di VIP si tabata mas trankil. Pa esaki no keda bashí, organisashon a haña nan ta partí karchi pa e sekshon akí yena un tiki.
Selekshon
E delaster dia di Baseball Week a kuminsá trankilo, ku un wega amistoso entre e selekshon lokal i e peloteronan profeshonal, kual a resulta den un ‘no hit, no run’ kontra e selekshon. “Tabata poko dramátiko pa nos, pero nos a siña hopi di e eksperensia. Otro biaha nos no lo permití nan slòns nos a asina”, e hóbennan a garantisá.
Despues tabatin un ‘meet & greet’ entre e peloteronan i e públiko. Ku pasenshi e chikitinnan a para den rei ku nan mayornan pa haña un firma di nan pelotero favorito riba e tantísimo pèchi, tishùrt i bala ku mayornan por a kumpra. E peloteronan a sinta na rei pa kumpli ku e petishonnan i asta Andrew Jones a hasí akto di presensia, pero no a hungá den e wega amistoso ni por a keda durante e Homerun Derby. “Mi tei pa e muchanan”, Jones a splika. “Ta un plaser pa duna bèk na esnan mas chikí ku di berdat ta stima e wega.”
E muchanan sigur a gosa di nan enkuentro ku e peloteronan. Durante un kòmbersashon ku Ret Karibense, nan a ekspresá nan satisfakshon pa ku e siman. “Mi ke puntra Andrelton Simmons i Didi Gregorius kon nan a hasí pa yega Liganan Grandi”, un hóbennan a splika.” Nos a siña kon pa kore mas duru, picha mas fuerte i wak e target nan mas mihó”, nan a añadi.
Notabel tabata e ousensia di Jair Jurrjens, embahador di Blue Bay i un di e inisiadó di Baseball Week, ku pa motibunan personal no por a asistí, pero si tabata presente na e reda di prensa ku a tuma lugá den siman.
Den e ‘dugout’, organisashon di Blue Bay a gradisí tur hungadó pa nan aporte i a kompartí ku aproksimadamente 52 mil doler a keda rekoudá durante e fundraising pa fundashon, i ku pa yanüari 2016 na lo por duna un relato mas ekstenso na kon e sèn a keda ubika.
Vürwèrk
Durante e apertura Kris Berry i Jean Jacques Rojer a presenta un bunita vershon akústiko di nos himno pa despues Excel Dance Academy duna un show time kolorido. Despues di e Homerun Derby, tabatin un show kolorido di vürwèrk, pa despues ERA sera e anochi ku un tremendo presentashon.
Outor Deya Mensche


text:
Ta un secreto cu criminalidad publico a aumenta e ultimo tempo. Mas preocupante ta, cu e sentido di siguridad di nos ciudadanonan a baha enormemente. E desaroyo aki mester wordo frena y e mester wordo frena awor aki. Criminalidad ta un topico hopi amplio y p’esey mi lo limita e relato aki na e problema cu nos ta enfrenta na nos fronteranan y e consecuencia cu esaki tin pa nos siguridad. E resultado di nos fronteranan, no debidamente controla, ta cu nos a conoce un aumento di crimen di alto impacto den e ultimo tempo. Mi ta bisa esaki cu hopi firmesa, pasobra for di aña pasa nos ta mira un aumento drastico den e cifranan pa loke ta trata esnan cu ta cera na KIA pa atraco y cu tin un status ilegal. Tin un aumento alarmante!
Necesidad material y personal
Pa por cera nos fronteranan debidamente nos mester di un cuerpo policial cu ta totalmente “self-sufficient”. Y pa e ta completamente “self-sufficient” e mester haya e recursonan necesario pa cu esaki. Pa basta tempo caba tin un plan riba mesa cu no ta wordo ehecuta. E plan aki ta encera material y personal pa un surveillance constante por wordo estableci na nos fronteranan door di agentenan policial, loke awor aki no ta e caso. Mester bin un unidad dedica na esaki solamente y nan mester traha estrechamente cu polis maritimo. E unidad aki mester haya e material necesario, manera vehiculonan cu radar (mobile radars). Cada vehiculo mester wordo ekipa tambe cu verrekijkers cu “nightvision” y “heat sensors”. Tur esakinan ta material cu no tin actualmente. Ta conoci tambe cu tin traficacion di arma ta tuma lugar y na Venezuela tin armanan hopi pisa. Es decir, pa garantisa e siguridad di nos polisnan e unidad aki lo mester wordo ekipa cu armanan mas pisa y cu “bulletproof vests” cu por nifica algo contra e armanan pisa aki.
Sistema di Radar nobo
Un otro solucion ta un sistema di radar nobo. E sistema di radar actual no ta funciona optimalmente y e ta wordo maneha door di Corsou. E sistema di radar cu ta wordo proponi ta uno relativamente barata y cu lo cubri full e area di Aruba. Esaki lo ta bou maneho di Cuerpo Policial. E bentaha di esaki ta, cu bo tin “checks and balances” na su lugar, y alabes personal cu conoce e area bon pa asina por traha mas eficiente, mas sigur y pa por actua mas lihe. Un otro bentaha ta, cu e colaboracion entre Kustwacht y KPA lo bira mucho mas miho, y nan lo por traha mas sigur y mas sincronisa.
Unidad di helicopter
Pa eleva e siguridad na nos fronteranan ta necesario tambe pa bin cu un unidad di helicopter cu ta wordo maneha na Aruba mes. E no por ta asina cu nos polisnan mester yama Corsou, y si e helicopter ta disponibel, nan ta lag’e bin Aruba. Tur cuerpo di polis, cu ta respeta su mes, tin un helicopter na su disposicion, pasobra e ta yuda no solamente pa actua ora algo sosode, pero tambe e ta fungi como un herment preventivo. Den pasado e beneficio di tin un helicopter a keda prueba den casonan di hende cu a perde riba lama, pa intercepta importacion di contrabanda, pa eleva e siguridad di nos polisnan riba tera, y den buskeda di fugitivonan den areanan cu no por yega cu auto.
Controlnan severo y continuo
Pero no ta solamente e areanan caminda boto y hende ta drenta den forma ilegal ta un problema. E area caminda botonan ta drenta legalmente, esta na Barcadera, tambe ta forma un problema grandi. Actualmente no tin un sistema di camara na Barcadera cu ta bou maneho di cuerpo policial pa asina por garantisa cu controlnan ta tuma lugar na Barcadera. Ademas di un sistema di camara na Barcadera bou maneho di KPA mester bin controlnan severo y continuo. Mirando cu datonan ta mustra cu via e area aki hopi contrabanda ta drenta, mester instala “fixed scanners” den awa, cu ta haci posibel pa e botonan aki wordo gescan for di den awa mes. Si e maneho wordo bon ehecuta, tur boto lo mester indica ki ora y dia nan ta yega Aruba, es decir por structura pa e controlnan aki tuma lugar tambe debidamente. Actualmente tin solamente un scanner pa container y e no ta funciona optimalmente. Banda di esaki, no tin personal suficientemente certifica pa opera e scanner, pues aki tambe (atrobe) tin un fayo den e sistema.
E solucionnan proponi lo eleva e siguridad na nos fronteranan y lo frena e desaroyo actual. E lo haci posibel un miho maneho integral pa combati criminalidad na nos fronteranan entre KPA, Kustwacht y Cuerpo di Aduana.
Sinembargo, e mester ta e prioridad si di esnan cu ta dicidi unda nos fondonan ta wordo aloca. Manera e alto commisario di polis di Bahamas a yega di bisa na un conferencia: “You know how serious your government takes security by the allocated budget”.


text:
Kontraloria a dun'un man i gana kurasonnan durante CURA DOET
Dia 9 di mart 2018 boluntarionan di personal di Kontrolaria a partisipá pa di promé biaha na e aktividatnan di CURA DOET. Huntu a skohe pa e proyekto di Skol Avansá Amador Nita.
Na e skol aki e boluntarionan a fèrf un barak kaminda ta duna lès. Tantu paden komo pafó di e barak a keda di fèrf bèrdè.
E direktor i e direktor athunto di e skol tabata hopi kontentu ku e aporte di e boluntarionan i e resultado final. Segun e direktor: “Koló ta trese alegria. Bèrdè ta koló di speransa. Un trabou hasí ku amor pa nos hóbenan. Ta fundeshi pa progreso!”
E boluntarionan di Kontraloria a eksperensiá e dia aki komo unu positivo i nan ta kontentu ku di e forma aki nan por a kontribuí ku komunidat i hubentut di Kòrsou en partikular.


text:
SV Brazil Juniors ta sin duda e revelacion di e campeonato actual di Division Honor, un ekipo cu e anja aki a ascende pa e division mas halto, ta batayando ‘igual igual’ cu e miho ekiponan di Division Honor. Den siman 8 a toca nan hunga contra SV Britannia, un ekipo den top 3, un ekipo cu tabata lidera e campeonato hopi recien.
E wega a cuminsa cu Brazil Juniors lansando den atake di biaha, probechando di nan velocidad. Britannia ta sabi di contesta bek tambe y di pronto nos tin un ‘wega di banda pa banda’, prometiendo di bira un partido candente manera a spera. Pa banda di e prome quarto di wega ta Brazil tabata cu mas dominio di bala y tereno, den e bataya tempranero di ofensiva, nan wega a sabi di pusha Britannia bek atras sin cu nan por tabatin bon salida.
Den un momento unda Britannia a purba tira dilanti, buscando pa haya bentaha nan a sabi tambe di permiti Brazil intercepta e bala y lansa den contra-golpi unda e relampago capitan Brazilenjo, Owen Van Der Wijne a sabi di penetra profundo den area di e Pumanan y hasi un pase perfecto pa Nathan Lacle cu no a basila y ta pone e bala den net pa e 1-0 pa Brazil Juniors.
Britannia, conoci pa ta un ekipo cu bon ofensiva a contesta adecuadamente, pero Brazil a demostra di tin un hopi bon defensa tambe y a sabi di neutralisa e atakenan Britanico, si en caso Britannia penetra den profundo mes ainda nan mester a “deal” cu e bon wega den porteria di Marvin Irausquin cu tabata en busca di su di cinco “clean-sheet” den e campeonato aki. Britannia a haya hopi falta tambe di Luis “Coco” Estrada den nan medio-campo, e motor y creador di e Pumanan no tabata presente den e wega aki. E wega ta bai den halftime cu e marcador di 1-0 pa Brazil Juniors.
Den e di dos mita Brazil ta sigui cu nan wega ofensiva y ta sigui domina na un manera “agobiante”, ta mane nan a mara Britannia patras sin duna nan salida. Trei atake y mas atake Brazil a cuminsa domina atrobe cu bala y cancha. Den un momento di frustracion Derwin Donato di Britania ta haya expulsion debi na su di dos carchi geel den e wega. Hungando cu dies homber cosnan a bira mas complica pa e oncena di Piedra Plat, sin duda.
Cu e dominio aki Brazil a haya hopi mas yegada di hopi peliger, Kenroy Ranger den combinacion cu Owen Van Der Wijne a cuminsa crea hopi dolor di cabes pa e Pumanan, Carlos Geerman, portero di Britannia tabatin su mannan yen den di dos tempo di wega.
Kenroy Ranger, un goleador di rasa, por a pone e wega 2-0 den varios ocasion, pero malasuerte tabata perhudicando e gran puntero di Brazil Juniors. Alfin na minuut 87, ta Ranger mes ta penetra y ta wordo tumba den area penal pa un penalty laat den wega pa e “Uptown Boys” nan. Ranger mes ta efectua e tiro for di punto di penalty y ta anota e gol di seguridad, e 2-0 tan mereci pa e ekipo y tambe pa Kenroy Ranger mes, cu a traha intensamente pa e gol hopi valioso aki. Britannia no tabatin contesta mas y asina mes e partido ta finalisa pa e victoria di 2-0 di Brazil Juniors, un resultado husto y convincente p’asina Brazil, awo cu 14 punto, subi bai den top cuater riba e tabla di campeonato di Division Honor. Britannia ta keda cu 15 punto, un punto so mas cu Brazil Juniors, den di tres luga. Nos ‘Man Of the Match’ ta Kenroy Ranger, pa su gran desempenjo fisico y e gol di siguransa pa su ekipo bai cu e victoria aki.


text:
Na e prome training oficial di e seleccion di Aruba, cu temporariamente ta wordo dirigi pa David Abdul y su ekipo di coach nan di ‘AVB Academy’, ya cu ainda no tin un director tecnico oficial despues di e salida di Martin Koopman. Pero, tin indicacion nan fuerte cu e seleccion lo bai haya un bondscoach nobo y ta parce cu ta Stanley Menzo, apesar cu esey no por a wordo confirma ainda.
Stanley Menzo, un ex hungado hopi conoci cu a milita den e famoso club Ajax Amsterdam y tambe brevemente den Oranje (seleccion di Hulanda) na 1980’s y 1990’s, a nace na Paramaribo, Suriname na 1963. Menzo a wordo escogi pa e legendario Johan Cruijff pa bira portero di Ajax na 1985-1986 y pa shete anja sigui tabata titular, ganando campeonatonan di Eredivisie y KNVB Cup, Copa Europeo di ganado di Copa (European Cup winner’s Cup) 1986-1987 y tambe UEFA Cup (awendia Europa League) 1991-1992, ganando di Torino di Italia den final.
Menzo den su carera di coach a dirigi y a traha entre otro na Volendam y Cambuur den Eerste y Eredivisie, Lierse na Belgie, Ajax Cape Town na Zuid Afrika y ultimamente na China cu Beijing Gouan, ademas tambe cu ‘Oranje’ como trainer di keepers tempo cu Van Basten tabata Bondscoach.
E yegada di Menzo na Aruba por yuda hopi pa cambia e direccion di nos seleccion nacional. Segun David Abdul; si esey wordo concretisa, Menzo por trece cu n’e e elemento di e comprencion di e cultura regional debi na su origen di Suriname y tambe esun Europeo debi cu el a biba y traha eynan pa hopi tempo.
Aruba actualmente ta rank number 31 den Concacaf y 200 riba e lista di FIFA. Un isla chikito pero cu semper a sabi di aprecia futbol, cu un tradicion hopi bon mes den e deporte mas popular riba e isla; cu a produci hungadonan man’e Pupi Diaz, Ange Perez, Edwin Dirksz, Juancho Pablo entre otronan. Ta tempo pa nos busca gloria futbolistico atrobe.


text:
Diadomingo den oranan di anochi Polis a bay un adres den Croesstraat, unda un persona lo ta menasando hende cu machete.
Na yegada di varios patruya di Playa, ya e persona no tabata n’e sitio. Esnan n’e sitio a confirma cu e informacion cu lo tin machete envolvi no ta cuadra.
N’e cas un habitante a splica Polis cu berdad tabatin un problema cu un yiu di criansa, unda cu e yiu lo a manda baranca riba e cas.
Segun su “mayor” e mucha homber (20) lo a cuminsa usa droga y a bira mal cria. P’e motibo ey, e no kier mas den e cas.
Debi cu ya pa basta tempo e tin problema cu su ruman cu si ta yiu biologico. Polisnan a tira bista rond pa mira si nan ta haya e “yiu” pa papia cu ne, pero no a logra esaki.
Por spera mas problema n’e adres aki, tanten cu no atende cu e mucha homber aki.


text:
L.G.Smith Boulevard – Diabierna anochi fen careda di 11’or asistencia di polis a wordo pidi dilanti e ex edificio di Douane. Eynan lo a presenta un problema entre un cabayero y un grupo di turista, entrenan un cabayero local.
Na yegada di polis nan a acerca un cabayero Hulandes cu a dunanan su version, y parti pabou di e edificio tawata para e otro partido.
E cabayero Hulandes na e auto color blanco a splica e agentenan kiko a sosode y tambe a bisanan cu un cabayero local hunto cu e turistanan a bise cu e ta polis y te hasta lo a saca un Badge/Carnet insinuando esey.
Polisnan a confronta e cabayero local aki cu loke e otro partido a bisa, e la nenga y a bisa cu e ta un ex duanero.
Dado momento un agente a mira un cabayero turista benta un saco di plastic chikito.
Mesora e agente a bay atende cu e homber, cu a cuminsa move bay di e agente.
Ora a logra gare e kier a resisti, pero mesora agentenan a bay over na detene debi cu tawata obvio cu e tawata bou influencia.
A pidi transportwagen pa hiba e homber turista warda, unda cu e posiblemente e lo pasa su anochi den un cel.
Mientrastanto e cabayero Hulandes su auto tambe a wordo rista y no a haya nada loke e otro partido tawata insinua, esta cu e la bendenan droga. Despues e por a sigui su caminda.


text:
ORANJESTAD – Awe mainta Hues di Corte den Promer Instancia a dicta sentencia den e caso penal cu Ministerio Publico a cuminsa contra e dokter di cas A., kende ta wordo sospecha di a mishi cu dos di su asistentenan.
Aruba Native por a compronde cu Hues no ta haya legalmente proba e acusacion di 3 April 2019, caminda A. lo a mishi cu e asistente V. Hues si ta haya legalmente proba cu A., riba 19 Maart 2019 a mishi cu e asistente N. Esey a haci cu Hues a reduci e castigo exigi pa Fiscal
Dia di tratamento di e caso, 1 di Juli 2021, Fiscal a bisa cu e ta haya A. culpable di tur dos acusacion. El a exigi 150 ora di trabao pa comunidad of 75 dia sera. Tambe Fiscal a exigi 4 luna di prison condicional cu un tempo di prueba di 2 aña.
DECISION HUES
Awe mainta Hues a bisa cu no tin prueba di sosten pa e caso di e asistente V. y pesey ta declara A. liber di e acusacion di a mishi cu bilnan di V.
Pa loke ta e otro acusacion di e dama N., Hues ta haya cu aki si tabatin mishimento y cu e dokter A. a tacha e honor di N. Hues ta haya cu A. a mishi na forma no adecua cu N. cu ta ser considera como acto inmoral. Esaki ora cu A. tabata duna N. masashi pa dolor di lomba, caminda a mishi cu su bil y sunchi na su lomba. E ta haya A. culpable di haci actonan inmoral cu N. Hues tuma A. na malo pa esaki.
Pa loke ta e demanda di daño di N., Hues a declara esaki no admisibel door di e complicidad y ta laga pa esaki bay caso civil. Door cu e declara A. liber di e otro acusacion, e otro demanda no por sigui.
Hues a condena A. na un multa di 2 mil florin y si e no paga esaki, e lo mester bay 40 dia sera den prison. Hues tambe a condena A. na 80 ora di trabao pa comunidad pero condicional cu un tempo di prueba di 2 aña.


text:
REFINERIA DI KORSOU I CORC B.V. A YEGA NA AKUERDO PA MANEHO I OPERASHON DI NOS FASILIDATNAN PETROLERO
Willemstad 21 di Mei 2021 - Refineria di Kòrsou (RdK) i CORC B.V. awe a firma un “Draft Deed.” E akuerdo aki ta …
LARGO SUN TA DESKARGÁ PRODUKTO PA ALMASENAHE NA BULLENBAAI
Willemstad, 15 di Aprel 2021- Refineria di Kòrsou (RdK) riba dia 15 di Desèmber último, a firma un kontrato pa …
A FINALISÁ PROSESO PA YEGA NA PARTNER PREFERÍ KU KUAL LO KUMINSÁ NEGOSHÁ
Willemstad, 5 di Yanüari 2021 - Den un komunikado di prensa fechá 11 di Desèmber 2020, Refineria di Kòrsou (RdK) a …
PROSESO PA ATENDE KU OFERTANAN OBLIGATORIO (BINDING PROPOSALS) TA KANA KONFORME PALABRASHON
Willemstad 23 desèmber 2020 - Refineria di Kòrsou (RdK) ta informá ku e Project Management Organization (PMO) ta …
DJABIERNE DIA 18 DI DESÈMBER A RISIBI PROPOSISHONNAN OBLIGATORIO
Willemstad Desèmber 20, 2020. Manera a informa den un nota na prensa dia 11 Desèmber último, e fecha di entrega di e …
EKSTENSHON DI 1 SIMAN MAS PA ENTREGA DI PROPOSISHONNAN OBLIGATORIO (BINDING PROPOSALS)
Willemstad, 11 di Desèmber 2020 – Den un komunikado di prensa fechá 27 di Novèmber último, Refineria di Kòrsou …
EKSTENSHON DI 2 SIMAN PA ENTREGA DI PROPOSISHON OBLIGATORIO (BINDING PROPOSAL)
Willemstad, 27 di Novèmber 2020 - Den un komunikado di prensa fechá 29 di Òktober, RdK a informá komunidat riba e …
RDK TA KONFIRMÁ KU SU SUPERVISHON I GERENSHA TA DI AKUERDO KU NORMA DI BON GOBERNASHON I SU STATUTONAN
Willemstad 26 di Òktober 2020 - Gerensha di Refineria di Kòrsou (RdK) ta haña na su lugá pa splika i aklará algun …
HORIZONTE NOBO A KEDA PRESENTÁ NA STAKEHOLDER KOMO INISIO DI TRANSISHON ENERGÉTIKO NA KÓRSOU
Willemstad 4 di Òktober 2020- Refineria di Kòrsou (RdK) resientemente a introdusí “Horizonte Nobo”, un …
CRU TA FIRMA KU SPS DRILLING E&P PA E PROMÉ AKUERDO PA ALMASENÁ KRUDO NA BULLENBAAI
Willemstad - Curaçao Refinery Utilities B.V. (CRU) riba 15 di Sèptèmber a firma un akuerdo pa almasenahe di krudo i …


text: KRALENDIJK –Djabièrnè último a klousura un kurso ku a tuma lugá durante un siman. Ta trata di un treinen di músika personalisá pa hendenan ku tin entre otro Demensia. Tres persona tabata na Boneiru for di Kòrsou pa duna e treinen spesial durante un siman. Promé ku a presentá esnan kende a pasa e treinen ku éksito a dirigí palabra Evert Piar kende ta presidente di Fundashon Alzheimer. Henna Winklaar vise presidente di e fundashon a konta Radio Live 99.9 FM ku 6 diferente instansia a tuma parti na e treinen spesial. Promé dia a inisiá e treinen ku un pelíkula kon músika por motivá hende ku ta sufri e malesa Demensia. E treinen tabata hopi amplio kaminda a duna entre otro kon pa atendé ku un persona ku desensia na kas i den un instituto spesial manera entre otro kas di kuido di Fundashon Mariadal entre otro Winklaar a menshoná. Karen Wouters – Project manager, Marjon Roos- muziektherapeut i Jet Thoonen – direktor kas hugenholtz sentro pa Demensia, tabata esnan kende a bini for di Kòrsou pa duna e kurso. Nan reakshon tabata ku e hendenan di Boneiru ku a partisipá na e treinen a duna tur atenshon pa kapta tur posibel i asina nan tin e abilidat pa yuda i guia un persona ku Demensia.


text:
Apelsinastraat – Diaranson merdia algo pasa di 2’or, un señora di inicial K. a yama warda di polis y a declara na polis cu un conoci di dje di inicial S. a wordo menasa entre 11’or pa 11’or y mey, door di un conoci di polis y husticia di fam Kock. P.Kock ta un persona cu ta sufri di problema mental y alaves ta un persona cu aparentemente ta usa droga.
E tabata bisti cu un flanel shinishi y un jeans blauw. E señora K. a splica e dama S. cu e mes mester yama polis pa e menasa cu ela ricibi di P. Kock y si P. Kock mester bolbe su cas pa yama polis mesora. Segun K. cu awe P. Kock a lanta den su awa y cu e ta hopi peligroso mirando cu ela stop di tuma su medicamentonan manera mester ta. E dama S a keda cu hopi miedo y tabata tin su cas full cera na lock, pero despues den oranan di anochi ela yama polis pa duna polis su declaracion.
Diaranson anochi patruya di Oranjestad ta bay na e cas di S. den Apelsinastraat en coneccion cu e menasa. Na yegada e dama S. ta declara cu su primo P.Kock kende ta un paaz pashent a drenta cas di S cu un arma di hunga den su man y ela punt’e riba S. menasando S, cu ” Abo ta next y , mi ta bay matabo y mi ta bay buska hende pa matabo”. despues ela sali for di e cas y a bay.
E dama di inicial S. actualmente tin miedo cu su bida ta na peliger, Paso P den pasado a asesina dos persona y asina cu e stop di tuma su medicamentonan e ta bira hopi agressivo. E polisnan riba patruya conoce P. Kock bon, mesora a sali busk’e den e area pero no a tope. E polisnan a splica e dama S cu pa e pasa na oficina di Recherche pa entrega un keho, ela keda di haci esaki y tambe e polisnan a bise cu manera P.Kock bolbe mesora e mester avisa polis.
E cabayero P. Kock basta aña pasa a mata un taxista, door di dal’ e cu un shock di auto, unda cu e a keda gravemente herida y a fayece despues. Tambe e a mata un otro cabayero di fam Vrolijk cruelmente, door di a dal’e di trincion cu un pida biga y despues a sigui dal’e mas biaha cu e biga, esaki a sosode na Meiveld unda antes tabata El Porton. E homber P. Kock a sinta su castigo y actualmente ta den libertad y ta canando rond den e area di Tarabana cu Dakota.
Asina aki tin varios caso di hendenan cu problemanan mental serio ta cana riba caya, nunca no sa ki ora nan lo haya un ataca di rabia y haci daño na hendenan inocente cu nan topa den nan caminda. E meneer Kock aki ta circula den area di Tarabana cu Dakota, caminda tin hopi hende cu no tin auto ta cana bay playa of muchanan ta cana bay scol y bin bek di scol. Nunca por balota persona cu problemanan psychiatrico, paso nos no sa con nan a lanta e dia aki y mucho menos sa kiko nan por ta capas.
No ta P. Kock so ta canando rond, tin hopi mas persona cu ta sufriendo di enfermedadnan mental ta canando den liber den nos cayanan, sin cu nos sa ken nan ta y kiko nan por ta capas. Hopi biaha nan ta pasa banda di nos sin cu no ken nan ta.
P.Kock ta un homber sumamente peligroso, spera cu instancia concerni actua prome un tragedia pasa.


text:
ORANJESTAD – Teniendo cuenta cu temporada di vakantie di scol, Departamento di Aduana ta recorda tur persona di 16 aña di edad bay ariba cu ta biahando pa exterior, di e exoneracion di e siguiente derechonan di impuesto di importacion y consumo.
- Pa productonan di uzo personal
Esaki ta te cu un balor di factura di 400 florin. Ta posibel pa importa esakinan sin cu ta necesario pa paga impuesto di importacion. Articulonan cu tin un balor di factura cu ta surpasa 400 florin, mester paga impuesto ariba e producto completo.
- Exoneracion pa cierto productonan mara na un limite
Productonan mara na un limite:
- 200 pida (1 slof) di sigaria, of 25 pida di siga, of 50 pida di cigarillos, of 250 gram di tabaco
- 1 liter di bebida fuerte p.e. rum of whisky, of 2,25 liter di biña, of 3 liter di cerbes
Pa productonan cu no ta nombra bou di 1 y 2, mester paga impuesto y accijns.
Pa por bin na remarke pa e exoneracion ariba menciona, mester cumpli cu algun condicion:
- E persona mester ta 16 aña di edad bay ariba
- E articulonan mester ta pa propio uzo.
Tene na cuenta cu articulonan pa uzo comercial no ta bin na remarke pa exoneracion.
Preguntanan mas frecuente:
“Con por haci un declaracion?” Si ta trata di productonan cu ta pa uzo personal por haci un declaracion verbal na oficina di Aduana situa den e sala di yegada na aeropuerto na momento cu e pasahero yega for di exterior. Nos tin di remarca cu esaki no ta posibel pa articulonan importa cu tin un meta comercial of “encomienda”.
Pa loke ta trata “encomienda” of articulonan cumpra den exterior cu tin un meta comercial na Aruba, Departamento di Aduana ta avisa e biahero pa acerca un Customs Brokers pa haci e declaracion di e articulonan. Comerciantenan cu ta yega cu articulonan cu meta comercial mester por identifica nan compania cu un copia di e registro di Camara di Comercio di Aruba como tambe e persoonsnummer di e compania pa asina por haña un aprobacion pa Invoer Zonder Manifest (IZM verklaring).
Departamento di Aduana ta recomenda tur biahero pa warda tur factura pa asina por calcula exactamente e balor di e producto treci. Si acaso e biahero no tin factura, Aduana lo busca informacion online sin tene cuenta cu e biahero lo por a cumpra e producto na un prijs mas barata.
Por ultimo Departamento di Aduana ta haci un suplica grandi na tur biahero pa tene cuenta cu e informacionnan comparti, pa asina gosa di un vakantie sin preocupacion. Alabes, asina cu haña sa cu a surpasa e suma di exoneracion, of e cantidad di exoneracion, pasa directamente na caha pa paga y no warda te ora Aduana haci su control riba e ekipahe.
Pa mas informacion por bishita nos website: www.douane.aw, manda nos un email na: info@douane.aw of yama nos na 523-888.


text:
Aruba a habri su frontera pa Merca cu 0 test positivo
ORANJESTAD, Aruba –11 juli 2020: Ayera dia 10 di juli Aruba a bolbe habri su frontera pa Merca, despues cu esaki a keda sera for di maart pa mas cu 3 luna.
Por informa cu riba e prome dia di reapertura un total di 215 turista a wordo getest aki na Aruba di cual tur test a sali negativo. Esaki sigur ta un bon comienso pa Aruba riba e prome dia di reapertura.
E proceso completo pa e turista, for di yegada na Aruba te cu salida di airport tambe a cana optimal segun plan. E proseso lo keda wordo evalua regularmente pa por brinda e miho servicio posibel pero mas cu claro teniendo na cuenta tur aspecto di siguridad.
Un palabra di gradecimento ta bay na tur organisacion, departamento, actornan y na cada persona cu a contribui na haci ful e proseso di reapertura di Aruba su frontera uno mas sigur posibel pa nos comunidad y nos turistanan.
E yamada na nos comunidad ta pa sigui cumpli cu e reglanan di prevencion cu ta ensera higiena di man, si bo ta malo keda cas y haci un test, mantene distancia fisico di minimo 1.5 meter y evita mishi cu boca, nanishi y wowo. E medidanan aki ta importante pa nos por sigui preveni cu e virus por plama atrobe riba nos dushi pais.


text:
Despues di tira bista den programanan di kampaña i skucha algun kandidato, mi ta konkluí ku apesar ku tin 15 lista, no ta realisá ku mundu ta kambiando riba velosidat haltu. Mayoria a keda pegá den tempu, den populismo i e urgensia pa ‘score’ awor manera mundu ta stòp di èksistí ora nan no tei mas.
Mienstras tur ta papia di limpia Kòrsou i algun tokante resiklahe, no ta menshioná maneho pa redusí emishon di gas, menos desperdisio i plan den kuadro di medio ambiente i kambio di klima.
‘As we speak’ un mundu financiero paralèl ku un ròl redusí pa bankonan komersial, ‘cryptocurrencies’ ta bira un realidat mientras ta keda papia di ‘offshore’ ku for di aña 2000 a desaparesé i kon Hulanda a mat’é.
Ke redusí edat di penshon sin realisá ku nos tin un krísis di poblashon. Ménos hende ta nase, un desbalanse no-saludabel di mas muhé ku hòmber, poblashon ta bira chikí i bieu ku konsekuensianan pa forsa di kompra, ‘cost of doing business’, produktividat i sirkunstansianan soshal.
Tur ta papia di èksportashon, pero ningun di e kondishonnan ku no tei pa fasilitá komersio internashonal (World Trade Organization).
Nos ta siegu p’e influensia kresiente di China den nos region, mientras nos no ta forma punto di bista pa ku e Caribbean Initiative 2 ku probablemente e Presidente Merikano nobo lo lansa durante di e Kumbre di Amerika e aña aki pa kontra-arestá e influensia Chino aki banda.
Tin ‘democratic backsliding’ ta tuma lugá aki i otro kaminda, pero no tin intento serio pa revisá nos sistema demokrátiko i kuestioná e poder ilimitá di Parlamento.
No ke mishi ku derechi humano pa hendenan di mesun sekso pasombra nos ta mas santu ku Papa (litermente), eutanasia, ofisina di planifikashon, manipulashon genétiko, inteligensia artifisial, refineria i mas.
Nos ke pa na aña 2075 bisa: “Esnan di 2021 no a pensa riba nos (kambio di klima, maneho di poblashon, LGBTQ, sistema finansiero i geopolítika) i p’esei nos ta kore kabe’i gai, pero por lo menos nan a pone mas Kliko, drecha buraku den kareteranan i bati Hulanda?”
Willemstad, Kòrsou


text:
Durante vakantie di scol Brazil Taekwondo Stichting a habri su portanan pa tur esnan cu a presenta y tabata interesa di siña
kiko ta Taekwondo. Entre 20 cu 30 di Augustus training tabata gratis hunto cu e team di Train Hard Fight Smart.
Tur training a tuma luga den e gymzaal di Tarcisius Kleuterschool situa na Brazil 39-A, patras y panort di
Misa di Brazil. Brazil Taekwondo Stichting su team di faha preto tabata contento di por a aporta na e
muchanan cu a bin pa prome biaha pa les di Taekwondo. E training tabata dificil pa e chikitonan cu a bin pa prome biaha. Muchanan di 5 te cu 14 aña a train for di 5’or pa 6’or di atardi y for di 15 aña bay ariba a train for di 6’or pa 7’or di anochi. Training tabata ariba Dialuna, Diaranson y Diabierna.
Tur e muchanan cu a bin nobo pa train a bin cu hopi animo pa siña Taekwondo y ta cla pa forma parti di e team di Train Hard Fight Smart di Brazil Taekwondo Stichting. Ellon Donker y Gilson Lourens for di Corsou a informa cu nan ta train caba y ta preparando pa Aruba.
Awe 1 di September ta bay sigui cu e meta cu training ta bay avansa pa prepara e team pa Surinam y Corsou.


text:
(Mercopress) – E Comision Investigativo Parlamentario di Brazil, CPI, ta sigui cu su investigacion pa determina con Gobierno di Brazil a maneha e pandemia COVID-19. CPI a anuncia e siman aki cu tin plan pa acusa Presidente Jair Bolsonaro y algun otro miembro di su gabinete di ‘crimen contra humanidad’ y hasta genocida contra habitantenan indigena di e pais.
Senador Renan Calheiros, kende ta papia na nomber di CPI a bisa cu e rapport final lo keda publica dia 15 di October proximo, y nan ta basa riba documentonan cu a logra obtenen di diferente ehecutivo publico, comerciante y testigonan.
Calheiros tambe a bisa cu cargonan lo keda presenta na Ministernan y otronan cu a actua den e ‘gabinete di odio’ unda a encurasha e uso di hydroxychloroquine contra COVID-19 mientras cu na banda tabata activo den otro maniobranan iregular den compra di material y remedi.
“Nos lo basa riba acusacionnan criminal, manera crimen regular, banda di e crimen di responsabilidad, crimen contra bida, contra humanidad y na e momentonan aki nos ta evaluando kico pa haci cu locual a sucede cu e comunidad indigena di Brazil y su genocida,” Calheiros a agrega.
CPI mes no tin podernan hudicial. Pero e conclusionnan lo por keda presenta na oficinanan di Procurador General di Brazil y na e Damara di Diputado cu por cuminza cu e proceduranan pa castiga y baha e Presidente di su funcion.
Pero, Presidente di e Camara di Diputado, Arthur Lira, un sostenedo abierto di Bolsonaro, no a autorisa pa habri e caso pa sanciona e Presidente, a pesar cu tin 120 peticion pa esey te cu awor.
CPI ta dirigi pa senadornan di diferente ideologia politico, pero mayoria ta oponente di Gobierno. Jair Bolsonaro a protesta e creacion di e CPI, cu a cuminza traha desde April. Su yiu, Senador Flavio Bolsonaro, ta dirigi un grupo di Parlamentario cu a bisa cu nan tambe lo publica un rapport di nan mes, paralelo na esun di e comision dirigi pa Calheiros.
E CPI a bisa cu ademas di Bolsonaro, tambe kier pa e Minister di Salud Marcelo Queiroga raporta na e comision denter di 48 ora cu ta vence awe. E mester bin duna cuenta riba e medidanan tuma pa vacuna na 2022. E Vice Minister di Salud Rodrigo Otavio Cruz a bisa cu e Ministerio falta recurso pa sigui cu e campaña di vacuna na 2022, particularmente pa aplica e di tres dosis contra COVID-19.
Queiroga a bolbe Brazil apenas Dialuna pasa, despues di a keda dos siman den cuarantena na New York, unda el a test positivo pa COVID-19. E Minister tabata riba e biahe Presidencial pa Asamblea General. CPI tambe a puntra e Minister pa splica pakico el a dicidi pa no cumpra mas di e vacuna Coronavac di China, cu ta fabrica na e Instituto Butantan na Sao Paulo.
Bolsonaro ta sigui cuestiona e eficacia di e vacunanan, y a bisa cu tin interesnan comercial tras di e curashamento pa propone cu vacuna mester bira obligatorio. E Presidente Brazilero a critica particularmente Coronavac, banda cu a sigui lanta sospecho cu China a crea e coronavirus den laboratorio como parti di un guera biologico. E crisis di COVID-19 ya a costa bida di como 600 mil Brazilero.
E fase di interogacion lo conclui awe, y Calheiros lo ahusta su rapport final, cu mester keda presenta dia 19 di October pa votacion e siguiente dia. E rapport mester di unicamente un mayoria simpel pa por keda entrega na Procurador General di Brazil y otro entidadnan responsabel pa supervisa accionnan di Gobierno. Tin como 30 persona, segun Calheiros, cu mester keda acusa cu crimen, pero e no kier a menciona e nombernan aki, pero a bisa si cu e lista ta encabeza pa Jair Bolsonaro mes.


text:
Dialuna mainta IBiSA Kamp a inicia, tanto na IBiSA San Nicolas y tambe na SKA na Piedra Plat. Tabata tin hopi inscripcion di muchanan cu a tuma lugar den diferente edad tanto pa San Nicolas como tambe na SKA na Piedra Plat, ta mas o menos 200 mucha a inscribe pa prome siman di IBiSA Kamp.
Ta bay tin diferente actividad nan pa e muchanan, manera deporte, recreacion y educativo lo bay tin diferente tipo di introduccion di deporte tur dia na e muchanan. E IBiSA Kamp na San Nicolas y Piedra Plat ta bay ta pa un siman, pero IBiSA mes lo tin e kamp pa 3 siman entre pariba y pabou di brug. Inscripcion ta posibel ainda pa e di tres siman cu ta dia 26 juli pa 30 di juli cu ta tuma lugar na Centro di Bario Brazil.
Pa mas informacion di IBiSA Kamp por tuma contacto cu IBiSA playa na telefoon 5824-987 of na IBiSA San Nicolas na 584-8903 durante oranan di oficina of por haya e formulario digital ariba nos Facebook IBiSA Aruba.


text:
Kòrsou su shimaronahe marítimo: Rutanan via laman na kaminda pa libertat
Seri di Herensia Kultural
Promé parti: Huida pa yega Coro i ‘St. Domingue’ (Haiti)
Den kuadro di e ekshibishon ‘De Erfenis van Slavernij’ / ‘Herensia di Sklabitut’ ku hende por bishitá te dia 26 di novèmber 2006 na Landhuis Groot Santa Martha, NAAM ta publiká tokante e herensia akí, informashon nobo ku no a investigá basta ainda. Den dos artíkulo e históriko Han Jordaan ta mustra kon katibunan, ku hopi biaha tabata nabegante di eksperensia tabata optené nan libertat huyendo bai Venezuela, Haiti òf ‘de Republiek der Verenigde Nederlanden’.
Huimentu o sea ‘shimaronahe’ ta inherente na sklabitut. For di prinsipio ku tabatin afrikano na e kolonianan merikano, esakinan a purba kambia nan destino, huyendo. Asina tabata na Kòrsou tambe. Den e instrukshon pa gobernador Jacob Pietersz.Tolck di 1638 por lesa un artíkulo al respekto.
‘De Compagnies eigen swarten ende swartinnen sich h[un] verloopende sullen beyde dubbelen arbeit doen ende s[oe] te waeter ende brood gespijst worden ende de stra[ffe] naer gelegentheit van de misdaet verswaert o[fte] gemodereert.’
[Den kaso ku e pretunan di Compagnie, hòmber i muhé hui bai, nan lo haña trabou dòbel mas pisá pa nan traha i nan lo biba riba pan ku awa, miéntras ku lo subi o moderá nan kastigu dependiendo di e sirkunstansia.]
Sin embargo, Kòrsou no tin tereno ekstenso kaminda e katibunan lo por a haña kaminda di skonde na e isla mes o salba di sklabitut pa semper, manera nan kompañeronan na e islanan di Antia Grandi tabatin. E úniko rutanan ku a kondusí na un libertat permanente tabata riba laman.
E ruta mas kòrtiku i mas konosí tabata esun di bai Coro. Durante siglo 18 huimentu via e ruta akí a oumentá konsiderablemente. Meimei di siglo 18, prinsipalmente tempu ku outoridatnan spañó a fiha ku no ta manda e katibunan bèk ku a yega aya i bisa ku nan a hui pasobra nan ker a bira katóliko, ni no ta bende nan tampoko, sino ku mester a deklará nan liber. No a tarda nada pa esaki tabata konosí na Kòrsou. Un delegashon di Kòrsou a bai Venezuela pa purba konvensé outoridatnan kolonial spañó pa entregá e katibunan ku a hui for di Kòrsou, pero e delegashon mester a bini bèk sin a logra tal propósito. Na Venezuela nan no tabatin oido tampoko pa e argumentonan ku e katibunan spañó ku tabata hui for di Venezuela bini Kòrsou semper tabata gara nan aki i manda nan bèk. Algun aña despues, na 1754, direktor Isaac Faesch (1740-1758) a keha ku e echo ku spañónan tabata duna protekshon na e katibunan di Kòrsou ku alkansá Coro, tabata oumentá e kantidat di huida diariamente i ku esei finalmente lo ruina e isla.
A tuma vários medida, manera mara barkunan na kadena i Faesch a pone milisia (warda sivil) urbano pretu i di koló patruyá den Otrobanda, ‘op de kriek off rifft van de Leijenhoek’ (kant’i awa riba Ref) for di e lugá kaminda hopi katibu, tin biaha na grupo di mas di dies pareu, tabata tuma e kurashi di riska krusa laman. A registrá un kaso kaminda a mata kaptan di un barku ku kua hende a hui, pero tabatin kuenta tambe ku kaptan i tripulante a duna nan kooperashon boluntariamente. Hopi aña despues e kapitannan di e dos milisianan urbano liber, Antonio Beltran i Jacob van Loenen, ora tur dos a bai hasi petishon pa haña pida tera pa nan traha ei gana nan pan, nan a argumentá ku nan a duna bon servisio den buska i den stroba e katibunan den nan huida, ‘toen eene groote menigte slaaven zich over zee naar de Spaanse custen begaaven.’ [‘tempu ku un multitut grandi di katibu tabata krusa laman hui bai e kostanan spañó.’]
Katibunan di plantashi Fuik
Den anochi di 27 di òktober 1774 tur e katibunan, inklusive e muchanan di plantashi Fuik, propiedat di Lourens de Mey Scholten, a kohe un priago o sea un kanoa grandi ku kua nan ker a krusa bai Coro. Sin embargo a deskubrí e plan akí i a bati alarma di manera ku e huida akí a malográ. Di e grupo akí a tuma 23 prezu pa despues manda nan e kolonia franses St. Domingue (ku despues a bira Haiti) pa bende nan. Durante e aña ei mes 140 katibu a logra hui bai Coro.
Vários biaha a pidi ‘Staten-Generaal’ na Hulanda pa emprendé akshon diplomátiko i obligá e spañónan entregá e katibunan ku a hui. E petishon a tuma lugá tambe, pero ku tiki resultado. Huida di e katibunan tabata nifiká pèrdida ekonómiko, pero outoridatnan tabatin miedu ku e shimaronnan akí ku supuestamente tabata biba un bida na Coro, lo por a drenta e boto rápidonan ei bin sakeá na Kòrsou. I ta klaro ku e katibunan na Kòrsou lo skohe nan banda.
Kompletamente imaginario esaki no tabata, pasobra na 1773 tabatin notisia ku dos barku armá tabata terorisá e laman rondó di Aruba i nan tabata yag riba barkunan di Kòrsou. Ora un di e barkunan akí despues di un skaramushi ku dos barku di Kòrsou a noufragá, a resultá ku entre e tripulashon tabatin un kantidat grandi di shimaron prosedente di Kòrsou.
Pero tabatin ainda un otro ruta pa huida ku na promé bista por ta parse ménos lógiko. Ta asina ku durante e promé parti di siglo 18 katibunan tabata hui bai ‘Republiek der Verenigde Nederlanden’ (lesa: Hulanda). (otro siman: parti 2)
Ilustrashon: Lista di e katibunan ku a hui (e shimaronnan)
E lista ta kontené nòmber di algun sentenar di katibu ku nan fishi/tarea, nòmber di nan doñonan, e aña ku nan a hui. (fuente: Nationaal Archief, Den Haag). .
Fuente
J.A. Schiltkamp en J.Th. de Smidt, West Indisch Plakaatboek. Publikaties en andere wetten alsmede de oudste resoluties betrekking hebbende op Curaçao, Aruba, Bonaire. Twee delen, deel I (1638-1782) (Amsterdam: Emmering 1978); Nationaal Archief in Den Haag, archief van de Tweede West–Indische Compagnie (inventaris 1.05.01.02), nrs. 4, 205, 568, 569, 582, 588, 599, 600, 603, 605, 607, 610; Zeeuws Archief, archief van de Middelburgse Commercie Compagnie (toegangnr. 20) inv.nr. 56.1
Teksto: Han Jordaan. Jordaan ta históriko, i e ta entre otro den servisio di Koninklijk Institituut van Land- Taal- en Volkenkunde.


text:
Ainda tin cuponan pa inscribi muchanan
ORANJESTAD, Aruba – E aña aki un biaha mas YMCA Aruba lo ta organisando nan summer camp, cual nan ta organisa anualmente. Directora di YMCA, Rachel Croes, a splica cu e summer camp ta pa un periodo di 1 siman, pero YMCA lo ta ofreciendo 4 siman di e camp. E summer camp ta inicia dia 10 di Juli, e di dos siman ta inicia dia 17 di Juli, e di tres siman lo inicia dia 24 di Juli y e ultimo siman lo ta dia 31 di Juli y ta termina dia 4 di Augustus.
YMCA Aruba lo ta aceptando muchanan pa siman ya cu e camp lo ta pa 1 siman y e mayornan por scoge pa inscribi e muchanan pa 1 siman, 2 siman, 3 siman of 4 siman. “Durante e camp akinan nos lo bay tin diferente actividad”, Rachel Croes a expresa. Cada siman tin un schedule diferente i ta parti den tema . E actividadnan lo ta basa riba e tema. E biaha aki YMCA Aruba a scoge e tema di paisnan, unda cu e muchanan lo tayer di baile di cultura di cierto pais, lesnan di cushinamento di cierto pais, etc. E actividadnan lo ta educativo, dibertido, deportivo.
Lo tene actividadnan den YMCA, pero tambe lo tene actividadnan pafo di YMCA. “Durante e summer camp, nos ta trata pa tin e muchanan mas bezig posibel y duna nan e oportunidad pa cera conoci cu diferente deporte, diferente otro organisacion, diferente otro luga”, Rachel Croes a enfatisa. YMCA Aruba ta traha hunto cu otro luga cu ta duna nan un man pa asina nan por bay cu un grupo grandi di mucha. YMCA ta acepta un cantidad di maximo 100 mucha pe “Kids Camp” y pe “Youth Camp” nan tin un luga pa 20 hoben. E summer camp pa mucha lo ta di 4 te cu 11 aña, mientras pe youth camp e edad lo ta di 12 te cu 15 aña.
Pa participa den e summer camp tin diferente prijs. Muchanan cu ta den e programa di Y’s CARE lo paga 75 florin pa siman, e muchanan cu ta paga miembresia pa luna y ta haci uzo di e facilidad y descuento cu YMCA tin ta paga 100 florin pa siman, mientras esnan cu no ta miembro ta paga 125 florin pa siman. Esnan cu no ta miembro tin e oportunidad pa bira miembro y por haya descuento riba e camp pe simannan cu ta bin y pe October camp y otro actividadnan cu tin durante e aña.
Durante e camp e prijs ta encera transporte y tur diferente sorto di actividad. Personanan cu ta duna les di baile lo t’ey, nan lo siña toca diferente instrumento y tur esaki ta keda cubri di cual mayornan no mester paga nada acerca. Tambe e muchanan y hobennan lo ricibi cuminda cayente cual lo ta cushina tur dia pe coki cu YMCA tin. Adicional e muchanan lo haya snack y cos di bebe durante henter dia. E orario di e camp lo ta di 8:00 AM te cu 4:00 PM, pero mayornan por baha e muchanan prome cu 8:00 AM y YMCA lo tin un tempo di espera pa mayornan por busca e muchanan despues di e camp.
Pa inscripcion por pasa na YMCA Dakota situa na Calabasstraat 1 of na YMCA San Nicolas situa na Pastoor Hendrikstraat 55. Pa pregunta por tuma contacto cu e personal di YMCA na 5823072 (Dakota) of 5845303 (San Nicolas).
Young Men’s Christian Association (YMCA) ta funda dia 6 di juni 1844 dor di George Williams na London, Inglatera. Su oficina principal ta na Geneve, na Suisa. Mas di 57 miyon hende ta beneficia di e asociacion estableci den 125 pais rond mundo. E lema principal di e organisacion internacional ta empodera hendenan hoben.
Bob Steele a funda YMCA Aruba 61 aña pasa door di e necesidad pa bin cu un luga pa hobennan pa evita cu nan lo ta riba caya. YMCA tin como meta pa crea personanan util y habil den nos comunidad pa medio di brinda guia y motivacion, pa asina nan ta un influencia positivo ariba nan contemporaneonan.
YMCA ta ofrece diferente actividadnan manera campamento pa mucha, campamento pa hoben, recreacion deportivo manera p.e. volleyball y basketball y otro deporte, como tambe eventonan social. YMCA a cuminsa cu e prome “Tra’i merdia”, yama Y’s Care (YMCA Care) cu a cuminsa na Aruba 27 aña pasa cu un programa di asistencia cu huiswerk y recreo.


text: Oranjestad – Dangui Oduber parlamentario pa partido Mep ta bisa cu siman e la denuncia e asfalt gate di partido AVP,placa di pueblo fondonan publico a wordo husa na un evento di himno y bandera di partido AVP unda D.O.W a drecha henter un area specialmente pa un careda di Go Cart. Oduber ta sigi splica cu awor e pregunta ta cu si ta go Cart Sr.Prome Ministro kier a core un sonjo di dje pa bira realidad,tin un pista profesional na Busiri,pakiko no a hasi e evento aki ajanan. Pakiko a escoge pa husa fondonan publico,placa di pueblo specialmente pa e careda di Go Cart aki. Siman cu a pasa nos a ricibi mas informacion segun Sr.Oduber y a tuma nota tambe di un declaracion di parlamentario Marlon Sneek di Avp uno hopi swak y uno hopi lamentabel tambe unda di hasi su trabow y hasi pregunta na e ministro y cuestiona e asunto aki a escoge pa bay defende algo cu e no por a defende. Sr.Dangui Oduber ta sigi amplia via nos Player :


text:
NewsWorld Beach Games 2019
Aksel y Sander ta cay venci
Team di Spaña fuerte pa nos atletanan
Atletanan di Beach Tennis Aksel Samardzic y Sander Castro a cay venci contra di Rodriguez y Ramos di Spaña
Un wega cu a bay preta cu un prome set unda e score di 7 – 6 a bisa tur cos. E wega aki tabata uno crucial cu por a bay ambos banda. Aruba a pone bon presion, a service bon y defende y ataca bon. Lamentablemente e wega no a bay na nos fabor. Fisicamente ambos pais tabata bon prepara.
Di e di dos set den prome game, Aruba a bataya bon, pero despues ta perde e concentracion den e wega y na e nivel aki esey ta mortal. Aruba ta cay atras 3 game. Askel y Sander a bataya pa drenta bek den e wega pero no por a gaci mucho na e score final di 6 – 3. Mester bisa cu Rodriguez y Ramos ta number 4 clasifica pa e World Beach Games y ta considera un di e mihornan di mundo.
Asina tambe e World Beach Games Doha 2019 a yega su final pa Samardzic y Castro. E torneo ta programa unda e ganador ta avansa y perdedor ta bay cas.